title: Vesinokkaeläimen myrkky

text: Vesinokkaeläimen myrkystä on löydetty hyaluronidaasia. Hyaluronidaasi on entsyymi, jonka tehtävä myrkkyseoksessa on edistää myrkyn tunkeutumista kudoksiin. Aine muuttaa kudosten hyaluronihappoa läpäisevämpään muotoon, jolloin nesteet voivat liikkua vapaammin kudoksiin.


title: Arkaainen agora

text: Arkaainen agora oli antiikin Ateenan vanha agora eli tori, jonka oletetaan sijainneen jossakin Akropolis-kukkulan koillis- tai itäpuolella nykyisen Plákan kaupunginosan alueella. Sitä ei tule sekoittaa Ateenan myöhempään ja tunnetumpaan klassisen kauden Agoraan, joka sijaitsee Akropoliin luoteispuolella.


title: Arkaainen agora

text: Arkaainen agora oli käytössä ainakin arkaaisella kaudella 500-luvulla eaa. Sen paikkaa ei tunneta varmuudella. Aiemmin sen ajateltiin usein sijainneen esimerkiksi Akropoliin pohjois- tai länsipuolella tai jopa myöhemmän Agoran paikalla. Antiikin aikaisten lähteiden mukaan eräät rakennukset, joiden kuvataan sijainneen Arkaaisella agoralla, olisivat sijainneet Akropoliin rinteessä sijaitsevan Aglaureionin alapuolella. Tämä pyhäkkö sijoitettiin aiemmassa tutkimuksessa yleensä Akropoliin pohjoisrinteeseen. Tilanne muuttui, kun Aglaureion löydettiin varmuudella Akropoliin itärinteestä vuonna 1980. Tämän jälkeen konsensusnäkemykseksi on muodostunut, että Arkaaisen agoran on täytynyt sijaita nykyisen Plákan kaupunginosan alueella koilliseen tai itään Akropoliista.


title: Arkaainen agora

text: Stephen G. Millerin teorian mukaan Arkaainen agora sijaitsi Akropoliin koillispuolella suunnilleen nykyisten Lysíou- ja Prytaneíou-katujen välisellä alueella myöhemmän Roomalaisen agoran kaakkoispuolella. Sen läntinen raja olisi ollut suunnilleen Márkou Avríliou -kadun kohdalla ja itäpää Tripódon-kadun pohjoispään tienoilla. Geoffrey C. R. Schmalz puolestaan sijoittaa agoran etelämmäksi Akropoliin itäpuolelle.


title: Arkaainen agora

text: Agoralla sijaitsi lukuisia julkisia, Ateenan "poliksen" eli kaupunkivaltion tarvitsemia rakennuksia ja toimintoja, sekä lukuisia pyhäkköjä. Lisäksi siellä järjestettiin mahdollisesti Panathenaia-juhlaan liittyneet urheilukilpailut ennen Panateenalaisen stadionin valmistumista.


title: Arkaainen agora

text: Arkaaisen agoran toiminnot siirrettiin ainakin suurelta osin jos ei kokonaan uudelle Agoralle 500-luvun eaa. lopulla samaan aikaan, kun Ateenan demokratia kehittyi ja se tarvitsi enemmän tilaa sekä uusille julkisille rakennuksille että kansankokouksille. Jotkut Arkaaisen agoran alueen rakennukset, kuten vanha Prytaneion, kuitenkin säilyivät käytössä myöhemminkin. Lisäksi alueelle rakennettiin uusia rakennuksia läpi antiikin ajan.


title: Arkaainen agora

text: Arkaaisen agoran tai sen lähialueen rakennuksia olivat muun muassa:Millerin mukaan Theseion sijaitsi mahdollisesti agoran länsilaidalla, Anakeion ja Prytaneion puolestaan itälaidalla nykyisen Tripódon-kadun päässä. Schmalzin teoriassa Prytaneion sijaitsi puolestaan etelämpänä myöhemmän, bysanttilaisaikaisen Pyhän Katariinan kirkon ("Agía Aikateríni") lähettyvillä. Arkaaisen agoran alueella kulki Kolmijalkojen katu eli Tripodien katu, joka johti Dionysos Eleuthereuksen pyhäköltä joko Prytaneionille tai pidemmäksi Eleusinionille klassisen Agoran suuntaan.


title: Basileion

text: Basileion () oli antiikin aikainen fylobasileusten käyttämä rakennus Ateenassa Kreikassa. Se sijaitsi jossakin kaupungin niin kutsutun Arkaaisen agoran ympäristössä nykyisen Plákan kaupunginosan alueella.


title: Basileion

text: Basileion oli rakennettu arkaaisella kaudella viimeistään 500-luvulla eaa. Sitä käytettiin fylobasileusten eli Attikan neljän varhaisen joonialaisen fylen johtajien alkuperäisenä kokoontumispaikkana. Myöhemmin, kun rakennukselle ei enää ollut käyttöä, sen paikalle saatettiin rakentaa esimerkiksi Ptolemaioksen gymnasion.


title: Basileion

text: Jossakin Basileionin lähellä sijaitsivat muun muassa Prytaneion, Bukoleion, Epilykeion ja Thesmotheteion. Erään ehdotuksen mukaan Bukoleion oli Basileionin myöhempi nimitys, jolloin kyseessä olisikin sama rakennus.


title: Bukoleion

text: Bukoleion (; myös "Boukoleion") oli antiikin aikainen kuningasarkontin eli "arkhon basileuksen" käyttämä rakennus Ateenassa Kreikassa. Se sijaitsi jossakin kaupungin niin kutsutun Arkaaisen agoran ympäristössä nykyisen Plákan kaupunginosan alueella.


title: Bukoleion

text: Bukoleion oli rakennettu arkaaisella kaudella viimeistään 500-luvulla eaa. Se oli kuningasarkontin käytössä 400-luvun eaa. alkupuolelle, jolloin tämän toimipaikka siirtyi niin kutsuttuun Kuninkaalliseen stoaan Ateenan uudelle Agoralle. Kuningasarkontin alaisuuteen kuuluivat vakavat oikeustapaukset ja uskonnolliset asiat. Koska arkontin vaimo naitettiin vuosittain rituaalisesti Dionysokselle, rakennusta on mahdollisesti käytetty tähän seremoniaan ja se on ollut myös muutoin Dionysoksen kultin käytössä. Myöhemmin, kun rakennukselle ei enää ollut käyttöä, sen paikalle saatettiin rakentaa esimerkiksi Ptolemaioksen gymnasion.


title: Bukoleion

text: Jossakin Bukoleionin lähellä sijaitsivat muun muassa Prytaneion, Basileion, Epilykeion ja Thesmotheteion. Erään ehdotuksen mukaan Bukoleion olisi todellisuudessa ollut Basileionin myöhempi nimitys, jolloin kyseessä olisikin sama rakennus.


title: Diogeneion

text: Diogeneion () oli antiikin aikainen gymnasion tai palaistra Ateenassa Kreikassa. Se sijaitsi jossakin Roomalaisen agoran itäpuolella nykyisen Plákan kaupunginosan alueella, lähellä Ateenan niin kutsuttua Arkaaista agoraa.


title: Diogeneion

text: Diogeneion rakennettiin hellenistisellä kaudella vuoden 229 eaa. jälkeen. Se sai nimensä Diogenes Euergeteestä, joka toimi Makedonian armeijan komentajana kaupungissa ja jätti sotajoukkoineen kaupungin näin ”vapauttaen” sen. Tämän johdosta ateenalaiset nimesivät Diogeneen hyväntekijäkseen, antoivat gymnasionille hänen nimensä ja perustivat siihen liittyneen "Diogeneia"-juhlan hänen kunniakseen.


title: Diogeneion

text: Gymnasion oli lajissaan Ateenan merkittävimpiä ellei merkittävin, ja sillä oli keskeinen osa efebien koulutuksessa. Sitä voidaan pitää aikansa eliittikouluna eli varakkaimpien perheiden poikien ja kaupungin tulevien johtajien kouluna. Rakennus tunnetaan ennen kaikkea kirjallisista lähteistä ja oletetun paikan läheltä löydetyistä piirtokirjoituksista. Gymnasion toimi oppineiden keskustelujen sekä kirjallisuutta, geometriaa, retoriikkaa ja musiikkia koskevien luentojen paikkana. Rakennus oli käytössä vielä roomalaisella kaudella. 300-luvulla jaa. sen rakenneosia käytettiin ilmeisesti Parthenonin kunnostuksessa.


title: Diogeneion

text: Diogeneioniin viittaavia piirtokirjoituksia on löydetty erityisesti sittemmin puretun bysanttilaisaikaisen Ágios Dimítrios Katifóriksen kirkon paikalta nykyiseltä Erechthéos-kadulta. Tällä perusteella Diogeneionin on ehdotettu sijainneen jossakin lähellä. Diogeneion oli todennäköisesti osa Ptolemaioksen gymnasionin eli Ptolemaionin kokonaisuutta, nykytutkijoiden arvioiden mukaan todennäköisesti ennemminkin siihen kuulunut palaistra kuin itse gymnasion. Palaistrana siinä on todennäköisesti ollut keskellä pylväspiha. Lisäksi rakennuksessa oli huoneita, joissa efebit kuuntelivat luentoja, sekä kirjasto. Rakennuksessa oli myös alttari tai alttareita, joille uhrattiin Diogeneia-juhlassa, sekä hermejä. Yksi hyvin säilynyt hermi on Kansallisessa arkeologisessa museossa.


title: Epilykeion

text: Epilykeion () eli Polemarkheion () oli antiikin aikainen polemarkin eli sota-asioiden arkontin käyttämä rakennus Ateenassa Kreikassa. Se sijaitsi jossakin kaupungin niin kutsutun Arkaaisen agoran ympäristössä nykyisen Plákan kaupunginosan alueella.


title: Epilykeion

text: Epilykeion oli rakennettu arkaaisella kaudella viimeistään 500-luvulla eaa. Polemarkin tiedetään toimineen rakennuksessa Solonin ajalle saakka. Rakennuksen alkuperäiseksi nimeksi mainitaan "Polemarkheion". Nimen "Epilykeion" sen kerrotaan saaneen sen jälkeen, kun polemarkkina toiminut Epilykos kunnosti sen. Toisaalta nimen on arveltu mahdollisesti viittaavan rakennuksen sijaintiin suhteessa Lykeioniin.


title: Epilykeion

text: Jossakin Epilykeionin lähellä sijaitsivat muun muassa Prytaneion, Basileion, Bukoleion ja Thesmotheteion.


title: Ptolemaioksen gymnasion

text: Ptolemaioksen gymnasion eli Ptolemaion (, joskus myös "Ptolemeion") oli antiikin aikainen gymnasion Ateenassa Kreikassa. Se sijaitsi jossakin Roomalaisen agoran itäpuolella nykyisen Plákan kaupunginosan alueella, lähellä Ateenan niin kutsuttua Arkaaista agoraa.


title: Ptolemaioksen gymnasion

text: Ptolamaioksen gymnasion rakennettiin hellenistisellä kaudella noin vuonna 224/223 eaa. Sen lahjoitti ja rakennutti Ptolemaios III Euergetes, jonka mukaan se sai nimensä. Kiitokseksi ateenalaiset perustivat Ptolemaioksen kunniaksi "Ptolemaia"-juhlan ja siihen liittyneen pappeuden sekä uuden 13. fylen nimeltä Ptolemais, joka sai Ptolemaioksen vaimon Bereniken mukaan nimetyn demoksen nimeltä Berenikidai.


title: Ptolemaioksen gymnasion

text: Gymnasion oli yksi Ateenan efebien koulutuksen pääpaikoista. Monet filosofit ja reettorit opettivat paikalla. Tunnetuimpiin kuuluu niin kutsutun Uuden Akatemian perustaja, skeptikko Karneades, joka opetti gymnasionissa 100-luvulla eaa. Rakennus oletettavasti vaurioitui tai tuhoutui Sullan hyökkäyksessä vuonna 86 eaa. Se kunnostettiin noin 30–20 eaa. Juba II:n kustannuksella. Gymnasion säilyi käytössä aina 200-luvulle jaa., kunnes se todennäköisesti tuhoutui herulien hyökkäyksessä vuonna 267. Tämän jälkeen rakennuksen raunioista tuli osa uutta kaupunginmuuria. 300-luvulla rakennuksen osia käytettiin mahdollisesti Parthenonin ja Asklepieionin kunnostuksessa.


title: Ptolemaioksen gymnasion

text: Ptolemaionin tarkkaa sijaintipaikkaa ei tunneta. Erään teorian mukaan se olisi sijainnut jossakin nykyisten Lysíou- ja Prytaneíou-katujen välisellä alueella myöhemmin rakennetun Roomalaisen agoran itä- tai kaakkoispuolella. Gymnasion oli mahdollisesti rakennettu Basileionin, Bukoleionin ja muiden arkaaisen kauden rakennusten paikalle, kun niille ei enää ollut käyttöä.


title: Ptolemaioksen gymnasion

text: Gymnasionissa on todennäköisesti ollut kaksi juoksurataa, avoimessa tilassa ollut "paradromis" sekä stoan eli pylväshallin kaltaisessa rakennuksessa ollut katettu "ksystos". Erään teorian mukaan paradromiksena on toiminut Agoralta Attaloksen stoan eteläpuolelta itään ja gymnasionille johtanut tie, tai vaihtoehtoisesti stoien reunustama katu niin kutsutun Agoranomeionin keskellä. Urheilupaikkojen lisäksi rakennukseen on kuulunut luentosaleja sekä kirjasto, ja se on ollut koristettu lukuisin veistoksin. Gymnasioniin on saattanut kuulua myös puistomainen lehto. Gymnasioniin kuului osa, mahdollisesti palaistra, joka tunnetaan nimellä Diogeneion. Ptolemaiosten kulttipaikka on saattanut olla osa rakennusta, mutta joidenkin tulkintojen mukaan se on ollut toisaalla.


title: Thesmotheteion

text: Thesmotheteion () oli antiikin aikainen thesmothetain käyttämä rakennus Ateenassa Kreikassa. Se sijaitsi jossakin kaupungin niin kutsutun Arkaaisen agoran ympäristössä nykyisen Plákan kaupunginosan alueella.


title: Thesmotheteion

text: Thesmotheteion oli rakennettu arkaaisella kaudella viimeistään 500-luvulla eaa. Sitä käyttivät ne kuusi vähäisempää arkonttia, joille ei ollut muutoin omaa rakennusta, siinä missä eponyymi arkontti käytti Prytaneionia, kuningasarkontti Bukoleionia ja polemarkki Epilykeionia, joiden kaikkien oletetaan sijainneen Thesmotheteionin lähettyvillä. Lisäksi rakennusta ovat mahdollisesti käyttäneet myös muut virkamiehet. Solonin aikana kaikki arkontit ilmeisesti kokoontuivat Thesmotheteionissa. Rakennusta käytettiin todennäköisesti ainakin yhteisruokailuun ("syssitia").


title: Thesmotheteion

text: Erään ehdotuksen mukaan klassisella kaudella, jolloin Arkaaisen agoran toiminnot oli monin osin siirretty uudelle Agoralle, Thesmotheteionina toimi osa Etelästoa I:stä.


title: Korisliiga-kausi 2016–2017

text: Korisliiga-kausi 2016–2017 oli 77. kausi, jolloin pelattiin miesten koripallon Suomen mestaruudesta. Uusikaupunkilainen Korihait nousi sarjaan täksi kaudeksi M1DA-mestaruutensa myötä.


title: Korisliiga-kausi 2016–2017

text: Edelliskauden tapaan kaikki Korisliigaottelut televisioitiin Elisan verkkopohjaisen Fanseat-palvelun kautta ja suuri osa Elisa Viihde -palvelussa.


title: Korisliiga-kausi 2016–2017

text: Korisliiga-kauden 2016–2017 runkosarja pelattiin kymmenen joukkueen nelinkertaisena sarjana. Runkosarjan kahdeksan parasta joukkuetta etenivät pudotuspeleihin, ja viimeiseksi jäänyt joukkue karsi sarjapaikastaan M1DA:n finaalit hävinnyttä joukkuetta vastaan paras kolmesta -järjestelmällä. Puolivälieristä eteni jatkoon viime kauden tapaan kolmella voitolla ja välieristä neljällä voitolla. Myös loppuotteluissa Suomen mestaruuteen vaadittiin edelliskauden tapaan neljä voittoa. Pronssimitalit ratkaistiin yhdessä ottelussa.


title: Korisliiga-kausi 2016–2017

text: Edelliskaudella suurista talousvaikeuksista kärsinyt Bisons Loimaa ilmoitti toukokuussa 2016 hakevansa liigalisenssiä kaudelle 2016–2017. Joukkueen lisenssin saanti ja rahoitusjärjestelyt olivat ristiin ehdollisia. Kesäkuussa Koripalloliiton liittohallitus ei sarjalisenssiyksikön esityksen mukaisesti hyväksynyt Bisonsin sarjalisenssihakemusta, koska sopimusyhteisö Bisons BC Oy ei täyttänyt vaadittuja velvoitteitaan määräaikaan eli toukokuun loppuun mennessä eikä vielä kolme viikkoa ajankohdan jälkeen kestäneiden neuvottelujen jälkeenkään. Loimaalaisten tilalle Korisliigaan nostettiin edelliskaudella sarjasta pelillisesti pudonnut lapualainen Kobrat. Liitto tarjosi Bisonsille paikkaa II-divisioonasta, mihin se ei ensi kädeltä suostunut.


title: Korisliiga-kausi 2016–2017

text: Tammikuussa 2017 Seagullsin Timo Heinonen pelasi historian toisena pelaajana 600. runkosarjaottelunsa Suomen miesten pääsarjassa.


title: Korisliiga-kausi 2016–2017

text: Runkosarjan korikuninkuuden voitti Kobrien yhdysvaltalaispelaaja Jamal Jones. Sarjan suomalaispelaajista korkein pistekeskiarvo runkosarjassa oli Tampereen Pyrinnön Topias Palmin 13,1 pistettä/ottelu. Korihaiden Marcus Van voitti levypallotilaston ja Seagullsin Antto Nikkarinen syöttötilaston.


title: Korisliiga-kausi 2016–2017

text: Lähde:


title: Naomi Kawase

text: Naomi Kawase (30. toukokuuta 1969 Nara, Japani) on japanilainen elokuvaohjaaja, -käsikirjoittaja ja -näyttelijä.


title: Naomi Kawase

text: Kawasen vanhemmat erosivat hänen ollessaan lapsi, eikä hän nähnyt isäänsä kuin vasta aikuisena. Kawase valmistui Osakan kuvataidekorkeakoulusta vuonna 1989. Ensimmäinen dokumenttielokuva "Ni tsutsumarete" (1992) käsitteli häntä jäljittämässä isäänsä. Vuonna 1994 ilmestyneessä dokumentissa "Katatsumori" Kawase kuvaa isoäitiään. Kumpikin elokuva palkittiin vuoden 1995 Yamagatan dokumenttifestivaalilla.


title: Naomi Kawase

text: Vuonna 1997 Kawasesta tuli nuorin Camera d'orin voittaja elokuvallaan "Moe no suzaku". "Hotaru"-elokuva voitti Locarnon elokuvajuhlilla Fipresci-järjestön palkinnon ja Cicae-palkinnon vuonna 2000. Cannesin elokuvajuhlilla ovat olleet esillä "Sharasôju" vuonna 2003, "Mogari no mori" ("Tuomariston valinta -palkinto" 2007), "Hanezu no tsuki" 2011 ja "Futatsume no mado" 2014.


title: Naomi Kawase

text: Kawasen elokuvaura on ollut esillä näyttelyissä Euroopassa, esimerkiksi Pariisin Jeu de Paume -museossa vuonna 2002. Vuonna 2010 hän perusti Kansainvälisen Naran elokuvafestivaalin halutessaan tuoda nuorten ohjaajien elokuvia esiin. Vuonna 2013 Kawase toimi yhtenä Cannesin tuomareista. Vuonna 2015 Ranskan kulttuuriministeri myönsi hänelle "Taiteen ja kirjallisuuden kunniamerkin".


title: Naomi Kawase

text: Kirsikkapuiden alla -elokuva esitettiin Helsingin Rakkautta ja Anarkiaa -festivaalilla nimellä "An" vuonna 2015. Suomessa sen ensi-ilta elokuvateattereissa oli 8.4. 2016.


title: Naomi Kawase

text: Kawase oli naimisissa elokuvatuottaja Takenori Sentôn kanssa vuodesta 1997 vuoteen 2000, jolloin hän käytti sukunimeä Sentô.


title: Naomi Kawase

text: "*Tähdellä merkitty elokuvat, joissa Kawase on myös näytellyt."


title: Från Nära och Fjerran

text: Från Nära och Fjerran (”Lähteltä ja kaukaa”) oli Helsingissä vuosina 1860–1861 ilmestynyt ruotsinkielinen aikakauslehti.


title: Från Nära och Fjerran

text: Kirjakauppias Klas Theodor Sederholmin julkaisema ja toimittama "Från Nära och Fjerran", alaotsikoltaan "Litteraturblad för Finlands qvinnor" oli naisille tarkoitettu makasiinilehti. Kerran kuukaudessa ilmestynyt 16-sivuinen ja oktaavikokoinen lehti painettiin Suomalaisen Kirjallisuuden Seuran kirjapainossa. Se sisälsi etupäässä artikkeleita ja kaunokirjallisuutta. Lehden näkökulma oli miehen, jonka mielestä naisen tärkein tehtävä oli toimia vaimona ja äitinä. Siinä pohdittiin myös naisten kasvatus- ja koulutuskysymyksiä. Ensimmäisenä vuonnaan "Från Nära och Fjerran" sai toimittajaa tyydyttäneen 700 kappaleen levikin. Toisena vuonna tilaajamäärä laski, ja Sederholm lopetti lehden kannattamattomana.


title: Carl Johan Marelius

text: Carl Johan Marelius (15. syyskuuta 1829 Oulu – 25. marraskuuta 1866 Kajaani) oli suomalainen filosofian maisteri, rehtori ja lehdenkustantaja.


title: Carl Johan Marelius

text: Mareliuksen vanhemmat olivat oululainen värjärimestari Karl Johan Marelius ja Sara Margareta Nordqvist. Hän kävi Oulun triviaalikoulua ja pääsi ylioppilaaksi Helsingissä 1848. Marelius opiskeli Helsingin yliopistossa ja valmistui filosofian kandidaatiksi ja maisteriksi 1853.


title: Carl Johan Marelius

text: Marelius toimi Oulun yläalkeiskoulun vt. kollegana vuodesta 1854, Kuopion ala-alkeiskoulun opettajana vuodesta 1856 ja Kajaanin ala-alkeiskoulun rehtorina vuodesta 1863.


title: Carl Johan Marelius

text: Marelius perusti yhdessä ala-alkeiskoulun opettaja Adolf Edvard Rongainin kanssa vuonna 1856 Kuopioon Kuopion Sanomat-lehden joka lopetti kuitenkin jo ilmestymisensä vuoden 1857 lopulla. Lehteä painettiin C. J. Marelius’en ja A. E. Rongainin kirjapainossa joka toimi 1856–1857.


title: Carl Johan Marelius

text: Marelius oli naimisissa vuodesta 1856 Adolfina Eugenia Jaeckellin (k. 1907) kanssa jonka isä oli ylimääräinen komissiomaanmittari Krister Fredrik Jaeckell (1810–1853).


title: Siltasaarenkatu

text: Siltasaarenkatu () on etelä–pohjoissuuntainen liike- ja asuinkatu Helsingissä Kallion kaupunginosassa. Sen reitti kulkee Pitkältäsillalta pohjoiseen kohti Kallion kirkkoa ja se muodostaa Pitkältäsillalta etelään johtavan Unioninkadun kanssa Helsingin kantakaupungin pisimmän yhtenäisen katulinjan, 2,5-kilometrisen Unioninakselin.


title: Siltasaarenkatu

text: Siltasaarenkatu on pituudeltaan noin 800 metriä ja liikenteellisesti epäyhtenäinen. Kadun eteläinen osuus Pitkältäsillalta Hämeentielle on verrattain vilkasliikenteinen ja muodostaa osan Hakaniemen torin aluetta. Ympyrätalon ja Arenan talon kortteleiden välissä eli Hämeentien risteyksen ja Toisen linjan välisellä lyhyellä osuudella Siltasaarenkatu kapenee kaksikaistaiseksi joukkoliikenneväyläksi. Toiselta linjalta pohjoiseen Kolmannelle linjalle katu nousee mäkeä ylös kävelykatuna ja siitä edelleen pohjoiseen Kolmannen linjan ja Neljännen linjan välisellä osuudella katu on vähäliikenteinen asuinkatu.


title: Siltasaarenkatu

text: Siltasaarenkatu on paikallisliikenteen solmukohta, jossa risteävät useat raitiolinjat. Lukuisat Rautatientorilta koilliseen johtavat bussilinjat kulkevat Siltasaarenkatua Hämeentielle. Hakaniemen metroasemaan Siltasaarenkadulta tai sen välittömästä läheisyydestä on yhteensä viisi sisäänkäyntiä.


title: Siltasaarenkatu

text: Siltasaarenkadun kanssa risteävät kadut etelästä alkaen:Paasivuorenkatu on kävelykatu.


title: Siltasaarenkatu

text: Siltasaarenkadun eteläinen osuus Unioninkadulta Itäisen viertotien eli nykyisen Hämeentien risteykseen oli 1800-luvulla nimeltään Långabron (Pitkäsilta): Siltasaari oli tuolloin nimensä mukaisesti saari. Siitä tuli osa mannerta, kun sen pohjoispuolitse virrannut salmi täytettiin 1800-luvun lopulla. Nykyisen Siltasaarenkadun pohjoispuolisko rakennettiin myöhemmin ja se oli alun perin nimeltään Hämeenkatu. Kun Itäisen viertotien nimeksi 1920-luvulla vaihdettiin Hämeentie, Hämeenkatu lakkautettiin ja siitä tehtiin osa Siltasaarenkatua.


title: Siltasaarenkatu

text: Siltasaarenkadun arkkitehtuuri on pääosin 1950- ja 1960-luvuilla rakennettuja suoralinjaisia liiketaloja. Arkkitehtonisesti vanhinta kerrostumaa edustaa Onni Tarjanteen suunnittelema entinen Siltalan talo vuodelta 1914. Talossa on toiminut muun muassa Hakaniemen Sokoksen tavaratalo. Arenan taloksi kutsuttu massiivinen punatiilirakennus Siltasaarenkadun ja Hämeentien kulmassa valmistui kahdessa vaiheessa 1920-luvulla ja sen länsipuolella sijaitseva Ympyrätalo valmistui 1968. Toisen linjan ja Kolmannen linjan välisellä osuudella sijaitsi vielä 1970-luvun lopussa matalia puutaloja joiden tilalle rakennettiin 1980-luvulla Helsingin kaupungin virastotalo. Siltasaarenkadun pohjoisimmalle osuudelle rakennettiin pari asuinkerrostaloa maailmansotien välisenä aikana, mutta muutoin rakennuskanta koostui matalista puutaloista joiden tilalle rakennettiin asuinkerrostaloja 1960-luvulla.


title: Siltasaarenkatu

text: Ennen nykyisten suoralinjaisten liiketalojen rakentamista Siltasaarenkatua reunustivat matalahkot puu- ja kivitalot pienine puoteineen. Muun muassa Siltasaarenkatu 16:ssa sijaitsi kaksikerroksinen kivitalo, jota kutsuttiin Parkkisen kulmaksi. Talossa toimi aikoinaan muun muassa Hakaniemen halli, sittemmin niin kutsuttu Parkkisen halli ja myös elokuvateatteri. Parkkisen kulman paikalle rakennettiin Postisäästöpankin liikerakennus vuonna 1960. Ympyrätalon tieltä puolestaan purettiin kokonainen kortteli kivi- ja puutaloja, jotka olivat sekä asuin- että liikekäytössä. Arenan talon korttelissa oli aiemmin sähkövoimakeskus korkeine savupiippuineen. Metron rakennustöiden yhteydessä 1970-luvulla purettiin yksi alueen viimeisistä puutaloista, Siltasaarenkadun, Toisen linjan ja Porthaninkadun reunustamalla tontilla sijainnut Päiväkoti Tukholman talo, joka oli rakennettu 1899.


title: Place de la République

text: Place de la République () on suorakulmainen aukio Pariisissa, 3., 10. ja 11. arrondissementin rajalla. Sen pinta-ala on 3,3 hehtaaria, ja se on yksi Pariisin suurimmista aukioista. Aukiolla risteävät seuraavat bulevardit ja muut kadut: Boulevard du Temple, Boulevard Saint-Martin, Boulevard Magenta, Boulevard Voltaire, Avenue de la République, Rue du Temple, Rue René-Boulanger, Rue Léon-Jouhaux ja Rue du Faubourg-du-Temple.


title: Place de la République

text: Place de la Républiquen paikalla sijaitsi aiemmin 1300-luvulla rakennettuun niin sanottuun Kaarle V:n kaupunginmuuriin kuulunut Templen portti. Aukio syntyi vuonna 1854, kun Pariisin asemakaavaa uudistettiin paroni Haussmannin suunnitelmien mukaan. Aukion nimi oli alkujaan place du Château-d’eau. Sen pohjoissivua reunustavat arkkitehti Gabriel Davioudin suunnittelemat entiset kasarmi- ja liikerakennukset. Valokuvauksen pioneerin Louis Daguerren kuuluisa dioraamateatteri sekä Alexandre Dumas’n vuonna 1847 perustama Théâtre-Lyrique sijaitsivat aikanaan Place de la Républiquen luona. Vuonna 2013 valmistuneissa muutoksissa aukion jalankulkualuetta laajennettiin.


title: Place de la République

text: Aukiolla järjestettiin suuria mielenilmauksia tammikuussa 2015 Charlie Hebdon terrori-iskun jälkeen ja uudelleen marraskuussa 2015 Pariisin terrori-iskujen jälkeen. Tammikuussa 2016 aukiolle sijoitettiin iskujen uhreille omistettu muistolaatta.


title: Place de la République

text: Aukion keskellä on vuonna 1883 pystytetty "Tasavallan muistomerkki" ("Monument à la République"), jonka ovat suunnitelleet kuvanveistäjäveljekset Léopold ja Charles Morice. Ranskan tasavaltaa symboloiva Marianne-patsas on 9,5 metriä korkea ja seisoo 15,5 metriä korkealla jalustalla. Sen kolme suurta jalustahahmoa edustavat vapautta, veljeyttä ja tasa-arvoa. Jalustan alaosassa on kaksitoista pronssireliefiä, jotka kuvaavat Ranskan tasavaltaisen historian merkittäviä tapahtumia vuoden 1789 vallankumouksesta alkaen.


title: Place de la République

text: Ennen nykyistä patsasta paikalla on ollut kaksikin suihkulähdettä. Ensimmäinen, vuonna 1811 valmistunut suihkulähde, tunnettiin nimellä "Château d’Eau" (”vesilinna”), ja koko aukio sai alkuperäisen nimensä sen mukaan. Jälkimmäinen, Davioudin vuonna 1875 suunnittelema suihkulähde, siirrettiin sittemmin place Félix-Ébouélle.


title: Esteban de Jesús

text: Esteban de Jesús (s. 2. elokuuta 1951 Carolina – 11. toukokuuta 1989 San Juan) oli puertoricolainen raskaansarjan ammattilaisnyrkkeilijä ja WBC-liiton kevyen sarjan maailmanmestari.


title: Esteban de Jesús

text: Ammattilaiskehiin jo 17-vuotiaana vuonna 1969 siirtynyt de Jesús voitti MM-tittelin Guts Ishimatsuilta toukokuussa 1976, ja puolusti vyötään kolmesti ennen tappiota Roberto Duránille. Puolitoista vuotta aiemmin de Jesús oli aiheuttanut Duranille tämän ammattilaisuran ensimmäisen tappion Madison Square Gardenissa käydyssä ottelussa.


title: Esteban de Jesús

text: Viimeisen kerran de Jesús otteli heinäkuussa 1980.


title: Esteban de Jesús

text: Marraskuussa 1981 de Jesús ampui kokaiinin vaikutuksen alaisena liikennekahakassa 17-vuotiaan Roberto Cintron Gonzalezin. Hänet tuomittiin elinkautiseen vankeusrangaistukseen.


title: Esteban de Jesús

text: Vuonna 1985 de Jesúsin havaittiin saaneen HIV-tartunnan likaisista huumeneuloista. Heikentyneen terveydentilan takia de Jesús armahdettiin huhtikuussa 1989, ja hän menehtyi AIDS:iin kuukausi vapautumisensa jälkeen.


title: Leena Takala

text: Marja-Leena Takala (10. maaliskuuta 1938 Lahti) on suomalainen näyttelijä. Hän aloitti pitkän työrupeamansa Turun kaupunginteatterissa vuonna 1965.


title: Leena Takala

text: Leena Takalan vanhemmat olivat Paavo Takala ja Hertta Tuomisto. Hän aloitti näyttelijän uransa kiinnityksellä Jyväskylän Työväen Teatteriin 1956–1957; muutaman vuoden tauon jälkeen hän oli kiinnitettynä Kotkan kaupunginteatteriin 1961–1965. Takalan pitkä kiinnitys Turun kaupunginteatteriin alkoi 1965.


title: Leena Takala

text: Takalan näyttämötehtäviä olivat muun muassa Rosalinda näytelmässä "Lepakko", Anastasia näytelmässä "Anastasia ja valtakirja" sekä "Mustalaisruhtinaan" Sylva. Anton Tšehovin "Kirsikkapuistossa" Takala näytteli Varjan roolin. Uransa myöhemmässä vaiheessa Takala on näytellyt muun muassa teoksessa "Kvartetti".


title: Leena Takala

text: Takalan näyttämötehtävistä mainittakoon myös Hämeen tyttö Kalle Holmbergin ohjaamassa "Seitsemässä veljeksessä", joka oli Turun kaupunginteatterin suurmenestys 1970-luvulla.


title: Leena Takala

text: Teatteriuransa ohella Takala on tehnyt muutaman elokuvaroolin, kuten Gunvorin osan Maunu Kurkvaaran teoksessa "Rakas...".


title: Kirkkokatu 10 (Oulu)

text: Kirkkokatu 10, Oulun kaupungin säästöpankin (Uleåborgs Stads Sparbank) rakennuttama liike- ja asuinkerrostalo, sijaitsee Rotuaarin varrella Pokkisen kaupunginosassa Oulussa. Rakennuksen katutason pankkitoissa on toiminut Säästöpankki Optia vuodesta 2000.


title: Kirkkokatu 10 (Oulu)

text: Oulun kaupungin säästöpankki perustettiin vuonna 1845. Pankin perusti kaupunginlääkäri Gustaf Toppelius, jonka rakennuttamassa talossa pankki aloitti toimintansa. Ennen oman toimitalon rakentamista pankki ehti toimia myös monissa muissa rakennuksissa Oulun keskustassa kuten Seurahuoneella ja J. F. Kerttulan talossa.


title: Kirkkokatu 10 (Oulu)

text: Omaa toimitaloa varten pankki osti tontin Kauppurienkadun ja Kirkkokadun kulmauksesta. Tontin omistaja kauppias Gust Hägg hyväksyi vankilanjohtaja V. O. Juveliuksen pankin puolesta tekemän tarjouksen ja kauppa syntyi maaliskuussa 1910. Tontilla sijaitsi useita pääasiassa puisia rakennuksia, mutta osa tontista oli rakentamatta ja tuolle paikalle toimitaloa suunniteltiin. Vanhoja taloja pankki vuokrasi edelleen aina vuoteen 1932 asti, jolloin ne purettiin uudisrakennuksen tieltä.


title: Kirkkokatu 10 (Oulu)

text: Jugendtyylisen rakennuksen piirustukset laati arkkitehti Wivi Lönn vuonna 1911. Rakennuslupa myönnettiin huhtikuussa 1911, mutta rakennustyöt oli aloitettu jo pari kuukautta ennen helmikuussa. Vastaavana rakennusmestarina työmaalla toimi rakennusmestari Viktor Vikkula. Uuden rakennuksen pankkikonttori avattiin 12. kesäkuuta 1912. Toimitalo rakennettiin kiinni kahteen tontilla sijainneeseen kivirakennukseen, joista toisesta on nykyäänkin jäljellä kaksikerroksinen harjakattoinen osa sisäpihan puolella. Talossa on viisi maanpäällistä kerrosta, joista ylin on kylmäullakkokerros. Ensimmäinen kerros on kansallisromantiikkaan viittaavaa rosoista graniittia, joka erottaa sen selvästi muusta julkisivusta, joka on rapattua tiiltä.


title: Kirkkokatu 10 (Oulu)

text: Rakennus kärsi pommituksissa talvisodassa ja jatkosodassa. Sodan jälkeen arkkitehti Gustaf Strandberg suunnitteli ullakkokerroksen laajentamista asuinkäyttöön, jolloin julkisivun frontoni olisi hävinnyt. Vaikka suunnitelma saikin rakennusluvan, niin sitä ei koskaan toteutettu. Varsinkin sisätiloihin on kuitenkin tehty myöhemmin muutoksia. Arkkitehti Uki Heikkisen suunnitelmien mukaan talon pihan puolelle on rakennettu yksikerroksinen laajennusosa. 1980-luvun lopulla ensimmäinen kerros muutettiin pankkitiloista Osuuskauppa Arinan kahvila-ravintolaksi, mutta jo seuraavan vuosikymmenen lopulla tilat muunnettiin Säästöpankki Optialle.


title: Anu Koivunen

text: Anu Koivunen eli "Anu-Riitta Koivunen" (s. 29. tammikuuta 1967 Kemi) on suomalainen mediatutkija. Hän on elokuvatutkimuksen professori Tukholman yliopistossa. Hän on kuitenkin ollut virkavapaalla päätyöstään ja toiminut muun muassa tutkijana Helsingin yliopistolla ja sukupuolitutkimuksen professorina Tampereen yliopistolla. Hän on Suomen ja Ruotsin kaksoiskansalainen.


title: Anu Koivunen

text: Koivunen valmistui filosofian kandidaatiksi vuonna 1992 ja lisensiaatiksi vuonna 1994 Turun yliopistosta pääaineenaan elokuva- ja televisiotiede. Hän väitteli tohtoriksi mediatutkimuksesta Turun yliopistossa 2003; väitöskirjan aiheena oli " Performative Histories, Foundational Fictions. Gender and Sexuality in Niskavuori Films". Koivunen on ollut vuodesta 2004 mediakulttuurin dosentti Tampereen yliopistossa ja elokuva- ja televisiotutkimuksen sekä naistutkimuksen dosentti Helsingin yliopistossa.


title: Anu Koivunen

text: Koivunen on osallistunut julkiseen keskusteluun asiantuntijakommentaattorina, kolumnistina ja sosiaalisessa mediassa. Hän on kirjoittanut muun muassa "Hufvudstadsbladetiin", "Apuun" ja Tieteentekijöiden liiton blogiin. Hän on myös yksi "Pressiklubi"-ajankohtaisohjelman sekä Yle Radio Suomen "Pyöreä pöytä" -radio-ohjelman vaihtuvista vakiokommentaattoreista.


title: Randy Lanier

text: Randy Thomas Lanier (s. 22. syyskuuta 1954 Lynchburg, Virginia) on yhdysvaltalainen entinen autourheilija. Hän kilpaili CART-sarjassa vuosina 1985 ja 1986.


title: Randy Lanier

text: 23-vuotiaana kilpa-autoilun aloittanut Lanier kilpaili ennen CART-sarjaa kestävyyskilpailuissa, ja osallistui muun muassa Le Mansin 24 tunnin ajoon vuonna 1982. Indy 500 -kilpailussa Lanier sijoittui vuonna 1986 kymmenenneksi, ja oli myös kilpailun paras tulokas.


title: Randy Lanier

text: Lanier tuomittiin huumekaupasta vuonna 1988 elinkautiseen vankeusrangaistukseen ilman ehdonalaiseen pääsyn mahdollisuutta. Hän oli aloittanut huumeiden myymisen jo 15-vuotiaana.


title: Mia Rönkä

text: Mia Tiina Hannele Rönkä (s. 1972 Vaasa) on naantalilainen filosofian tohtori, ympäristöekologian dosentti ja kirjailija-toimittaja. Röngän kirjat ovat olleet luontoon liittyviä tietokirjoja, mutta vuonna 2016 julkaistaan ensimmäinen runoteos, "Maanalaiset linnut". Vuonna 2016 julkaistiin myös ensimmäinen osa, "Nähdään majalla, pörriäisagentit", neliosaisesta luontoaiheisesta lasten tarinallisesta tietokirjasarjasta.


title: Mia Rönkä

text: Rönkä valmistui filosofian maisteriksi Turun yliopistosta vuonna 1999. Rönkä väitteli Turun yliopiston biologian laitoksella vuonna 2008 ekologian alalla väitöksellä "Assessment of Coastal Bird Populations and Habitats on the Finnish Coast of the Baltic Sea: Implications for Monitoring and Management". Väitöskirja käsitteli ympäristötekijöiden vaikutusta saaristolintukantoihin ja saaristolinnuston levinneisyyteen Suomen etelärannikolla. Väitöksessä selvitettiin saaristolintujen kannankehityksen ja poikastuoton yhteyttä sekä kehitettiin uusi menetelmä poikastuoton seurantaan. Väitöstyössä käsiteltiin myös tiedon välittämistä luonnon monimuotoisuudesta.


title: Brian Hämäläinen

text: Brian Tømming Hämäläinen (s. 29. toukokuuta 1989 Allerød) on tanskalainen jalkapalloilija, joka edustaa Belgian Jupiler Pro Leaguessa pelaavaa KRC Genkiä.


title: Darren Sharper

text: Darren Mallory Sharper (s. 3. marraskuuta 1975 Richmond, Virginia) on yhdysvaltalainen amerikkalaisen jalkapallon pelaaja.


title: Darren Sharper

text:
Sharper pelasi takapuolustajana NFL:ssä vuosina 1997–2010. Hän oli yksi pelipaikkansa parhaista pelaajista, ja valittiin viidesti NFL:n tähdistöotteluun Pro Bowliin. Sharper voitti New Orleans Saintsin riveissä Super Bowl XLIV:n kaudella 2009.
Sharper hyväksyi maaliskuussa 2015 yhdeksän vuoden vankeustuomion jopa 16 eri naiseen kohdistuneista seksuaalirikoksista. Tapaus kuitenkin avattiin uudelleen vuotta myöhemmin, koska tuomio oli liittovaltion tuomarin mielestä liian lievä. Sharper tuomittiin elokuussa 2016 18 vuodeksi vankeuteen ja 20 000 dollarin sakkoihin 16 naisen raiskauksesta.


title: Hymyilevä mies (elokuva)

text: Hymyilevä mies on vuonna 2016 ensi-iltansa saanut draamaelokuva, jonka on ohjannut Juho Kuosmanen. Suomalais-ruotsalais-saksalainen yhteistuotanto sai maailmanensi-iltansa toukokuussa 2016 Cannesin elokuvajuhlilla, missä se voitti Un certain regard -palkinnon.


title: Hymyilevä mies (elokuva)

text: Elokuva sai ensi-iltansa Suomessa 20. elokuuta 2016 Kokkolan Meripuistossa ulkoilmanäytöksessä 1 800 katsojalle.


title: Hymyilevä mies (elokuva)

text: "Hymyilevä mies" valittiin syyskuussa 2016 Suomen viralliseksi ehdokkaaksi parhaan vieraskielisen elokuvan Oscarin saajaksi.


title: Hymyilevä mies (elokuva)

text: Elokuvan kuvaaja Jani-Petteri Passi palkittiin syyskuussa 2016 Golden Camera 300 -pääpalkinnolla International Cinematographers’ Film Festival Manaki Brothers -festivaalilla Bitolassa, Makedoniassa. Lokakuussa 2016 elokuvalle annettiin Zürichin elokuvajuhlien pääpalkinto. Lokakuussa 2016 elokuva voitti myös New Directors -kilpasarjan pääpalkinnon Chicagon elokuvajuhlilla. Marraskuussa 2016 ohjaaja Juho Kuosmanen, tuottaja Jussi Rantamäki ja kuvaaja J-P Passi saivat elokuvasta elokuvataiteen valtionpalkinnon. Joulukuussa elokuva valittiin vuoden 2016 parhaaksi eurooppalaiseksi esikoisohjaukseksi (European Discovery – Prix Fipresci) European Film Awards -kilpailuissa Puolan Wroclawissa. Elokuva valittiin tammikuussa 2017 Urheilugaalassa vuoden 2016 urheilukulttuuriteoksi. Elokuva voitti yhteensä kahdeksan Jussi-palkintoa, muiden muassa Parhaan elokuvan Jussin ja Parhaan miespääosan Jussin (Jarkko Lahti).


title: Hymyilevä mies (elokuva)

text: Elokuva on mustavalkoinen.


title: Hymyilevä mies (elokuva)

text: "Hymyilevä mies" on tositapahtumien innoittama elokuva Olli Mäestä (Jarkko Lahti), joka otteli ensimmäisenä suomalaisena nyrkkeilyn maailmanmestaruudesta Helsingin olympiastadionilla vuonna 1962. Hän hävisi Davey Moorea vastaan käydyn ottelun tyrmäyksellä toisessa erässä täyden olympiastadionin edessä. Mäen mukaan se oli kuitenkin hänen elämänsä onnellisin päivä.


title: Hymyilevä mies (elokuva)

text: "Hymyilevä mies" sai hyvin myönteisen vastaanoton kriitikoilta. Rotten Tomatoes -sivustolla 100 % kriitikoista on antanut elokuvalle positiivisen arvostelun. Tulos on laskettu kymmenestä arvostelusta, joiden pistekeskiarvo on 7,6/10. Metacritic on kerännyt elokuvalle 91/100 pistettä perustuen kuuteen arvosteluun.


title: Hymyilevä mies (elokuva)

text: "Varietyn" Guy Lodge kehui arvostelussaan Kuosmasen ”vaatimatonta mutta moitteetonta tunnelman hallintaa” ja J-P Passin ”nerokkaasti myöntyvää, käsinkosketeltavaa kuvausta”. "The Hollywood Reporterin" David Rooney kutsui elokuvaa ”virheettömän ammattitaidon pieneksi ihmeeksi” ylistäen sen mustavalkoista kuvausta ja näyttelijöiden ”moitteettomia ja vaatimattomia” suorituksia.


title: Hymyilevä mies (elokuva)

text: "Episodin" Niina Holm sanoi elokuvan olevan ”urheiluelokuva, joka antaa tilaa tärkeimmälle – ja yltää siksi parhaimpaansa”. Jutta Sarhimaa "Helsingin Sanomista" antoi elokuvalle täydet viisi tähteä ja kehui eritoten sen huumoria. "Ilta-Sanomien" Tarmo Poussu piti "Hymyilevää miestä" vuoden parhaimpana kotimaisena elokuvana ja kehui Jarkko Lahden, Eero Milonoffin ja Oona Airolan ”hienoa näyttelijätiimiä”. Jarmo Valkola "Savon Sanomista" kutsui "Hymyilevää miestä" ”hienoksi ja arvokkaaksi elokuvaksi, joka puhuttelee kerronnallisella vilpittömyydellään”. Juho Rissanen "Iltalehdestä" piti elokuvan tarinaa ”yksinkertaisena ja pitkäveteisenä” ja hän kritisoi elokuvan ”masentavan tyypillistä” naiskuvaa, mutta kehui sen puvustusta, kuvausta ja ajankuvaa ”hienovaraisen täydelliseksi”.


title: Asterixin & Obelixin syntymäpäivä

text: Asterixin ja Obelixin syntymäpäivä – Kultainen kirja () on 34. "Asterix seikkailee" -albumi, joka julkaistiin vuonna 2009. Albumi juhlistaa Asterix-sarjakuvien 50-vuotista taivalta. Albumin käsikirjoitti ja piirsi Albert Uderzo, mutta se sisältää myös joitakin René Goscinnyn käsikirjoituksia vuosikymmenten takaa. Albumin kanteen käsikirjoittajiksi onkin merkitty Goscinny ja Uderzo yhdessä.


title: Asterixin & Obelixin syntymäpäivä

text: Asterix ja Obelixin syntymäpäivä on toistaiseksi Uderzon viimeisin albumi. Vuonna 2012 hän julkisti sarjan uudet tekijät, käsikirjoittaja Jean-Yves Ferrin ja piirtäjä Didier Conradin.


title: Chanhassen

text: Chanhassen on kaupunki Yhdysvalloissa, Minnesotan osavaltiossa. Vuonna 2010 siellä oli vajaat 23 000 asukasta, mutta vuonna 2014 väkiluku lähestyi jo 25 000. Yli 91 % asukkaista on valkoihoisia.


title: Chanhassen

text: Chanhassenissa on ollut asutusta 1850-luvun alkupuolelta asti. Se sai nimensä sioux-intiaanien sokerivaahteraa tarkoittavasta sanasta. Se oli unelias maalaiskaupunki 1960-luvulle asti. Sen jälkeen siitä kehittyi nopeasti Minneapolisin vauras lähiö.


title: Chanhassen

text: Vuonna 2013 kaupungin suurimmat työllistäjät olivat mittalaitteita valmistava Rosemount, Instant Web Companies ja Life Time Fitness.


title: Antopleuriini

text: Antopleuriini-A kuuluu merivuokkojen (Anthopleura xanthogrammica) tuottamiin polypeptiditoksiineihin, jotka vuorovaikuttavat jänniteriippuvaisten ionikanavien kanssa. Nisäkkäiden sydämessä tämä saa aikaan viivästyneen ionikanavien sulkeutumisen, mikä johtaa sydämen lyöntivoiman lisääntymiseen ilman, että verenpaine tai lyöntitiheys muuttuvat. Näiden polypeptidien terapeuttista potentiaalia rajoittaa niiden immunogeenisyys ja toimimattomuus suun kautta otettuna. Silti niiden kolmiulotteinen muoto voi johtaa uusien sydänlääkkeiden kehittymiseen. Antopleuriinilla on neljä muotoa (Antopleuriini-A, -B, -C ja -Q). Niiden toimintamekanismi on sitoutua natriumkanaviin, mikä johtaa sydänlihassolujen virittymiseen. Antopleuriini toimii sekä toksiinina että feromonina. Kun petoeläin lähestyy merivuokkoa, se pyrkii hyökkäämään lonkeroiden keskelle, missä antopleuriinin pitoisuus on pienimmillään. Petoeläintä lähimmissä osissa pitoisuus taas on suurin. Pedot oikeastaan levittävät antopleuriinia ympäristöönsä uiskennellessaan merivuokon ympärillä. Tämä on signaali muille merivuokoille käpertyä kokoon vaaran uhatessa.


title: Eero Lehtonen (koripalloilija)

text: Eero Lehtonen (s. 14. tammikuuta 1998) on suomalainen koripalloilija. Pienenä laitahyökkääjänä pelaava Lehtonen voitti M1DA:n mestaruuden vuonna 2016.


title: Eero Lehtonen (koripalloilija)

text: UU-Korihaiden kasvatti Lehtonen pelasi vuosien 2012–2016 välillä seuran A- ja B-poikajoukkueissa ikäluokkien I-divisioonissa. Kaudella 2015–2016 hän ylsi A-poikien I-divisioonassa tupla-tuplakeskiarvoon, 17,8 pisteeseen ja 10,3 levypalloon per ottelu. Korihaiden miesten edustusjoukkueessa Lehtonen pelasi jo kaudella 2013–2014, jolloin hän pelasi maaliskuussa 16-vuotiaana Korisliigassa kahdessa ottelussa joitakin minuutteja ottaen toisessa ottelussa yhden levypallon. Korihait voitti kyseisellä kaudella vain kuusi 44 runkosarjaottelustaan ja putosi selkeällä erolla I-divisioonaan. Miesten I-divisioona A:ssa Lehtonen pelasi kaudella 2014–2015 runkosarjassa noin 11 ja puoli minuuttia per ottelu 2,5 pisteen ja 1,4 levypallon keskiarvoilla. Korihait voitti runkosarjan mutta hävisi loppuotteluissa eikä noussut Korisliigaan. Kaudella 2015–2016 Korihait kärsi talousvaikeuksista, joista se selvisi. Lehtosen peliaika ja tehot kasvoivat edelliskaudesta, ja pääsääntöisesti avausviisikossa pelattuaan hän kirjautti runkosarjassa noin 24 ja puolessa minuutissa 7,3 pistettä ja 2,2 levypalloa ottelua kohden. Korihait voitti jokaisen pudotuspeliottelunsa ja nousi takaisin Korisliigaan. Kauden päätyttyä Lehtonen teki Korihaiden kanssa kaksivuotisen jatkosopimuksen.


title: Eero Lehtonen (koripalloilija)

text: Toukokuussa 2018 Lehtonen siirtyi I-divisoona A:ssa pelaavaan Kristika Turkuun.


title: Eero Lehtonen (koripalloilija)

text: Lehtonen tulee koripalloperheestä. Hänen isänsä on maajoukkuepelaaja, Suomen mestari ja cup-mestari Harri Lehtonen.


title: Arnhild Lauveng

text: Arnhild Lauveng (s. 1972) on norjalainen kirjailija ja psykologi.


title: Arnhild Lauveng

text: Lauveng joutui 17-vuotiaana itsetuhoisuuden ja psykoottisuuden vuoksi suljetulle osastolle, jolla hänellä diagnosoitiin skitsofrenia. Hän vietti seuraavat kymmenen vuotta hoidossa, välillä sairaalassa, välillä opiskeli Oslon yliopistossa ja valmistui sitten psykologiksi. Nykyisin Lauveng työskentelee paitsi psykologina, myös puhujana sairauteensa liittyen. Hän on kirjoittanut kaksi elämästään kertovaa kirjaa, psykologisia kirjoja ja lastenkirjoja.


title: Arnhild Lauveng

text:
Lauveng on itse parantunut skitsofreniasta ja hän on kyseenalaistanut terveydenhoitojärjestelmän yksipuolisen suhtautumisen skitsofreniaan parantumattomana sairautena. Ajattelutapansa takia psykiatrisen sairaalan lääkärit esimerkiksi antoivat Lauvengin ymmärtää, että hänen unelmansa psykologiksi valmistumisesta olisi järjetön.
Jenny og Jakob -sarja:


title: Johan Franzén (täsmennyssivu)

text: Johan Franzén -nimisiä tunnettuja henkilöitä ovat:


title: LGA 1155

text: LGA 1155 on Intelin valmistama suoritinkanta. Suoritinkantaan sopivat Intelin Sandy Bridge sekä Ivy Bridge-suorittimet, jotka käyttävät DDR3-keskusmuistia. Suoritinkanta julkistettiin seuraajaksi LGA 1156-kannalle, ja sen seuraaja oli LGA 1150-kanta. Suoritinkannan fyysiset mitat ovat 37,5 mm x 37,5 mm.


title: Aleksandre Amisulašvili

text: Aleksandre Amisulašvili (, ; s. 20. elokuuta 1982 Telavi, Georgian SNT, Neuvostoliitto, nykyinen Georgia) on georgialainen jalkapalloilija. Hän edustaa Umaghlesi Ligassa pelaavaa Dinamo Tbilisiä ja on pelipaikaltaan puolustaja.


title: Tuuliajolla (kirja)

text: Tuuliajolla – Suuri rock and roll -risteily on vuonna 1981 ilmestynyt musiikkitoimittaja Juho Juntusen reportaasikirja, joka kertoo samana kesänä tehdystä ensimmäisestä Tuuliajolla-kiertueesta.


title: Tuuliajolla (kirja)

text: Vuoden 1981 Tuuliajolla-kiertueella olivat mukana Juice Leskinen Slam, Eppu Normaali ja Hassisen Kone, jotka matkustivat viikon ajan eri puolilla Saimaata "S/S Heinävesi" -nimisellä sisävesialuksella ja esiintyivät kuudella paikkakunnalla. Kirjan lisäksi Tuuliajolla-kiertueelta tehtiin Aki ja Mika Kaurismäen ohjaama dokumentaarinen musiikkielokuva "Saimaa-ilmiö" sekä livealbumi "Tuuliajolla (eli ballaadeja Saimaalta)".


title: Tuuliajolla (kirja)

text: Kirjassa on useita Juho Juntusen piirroksia ja sen valokuvista vastasivat hänen lisäkseen Tapio Vanhatalo sekä Mika Jussila. Takakannessa puolestaan ovat varsinaisten kansitekstien lisäksi myös Juice Leskisen laatimat saatesanat. Kirja valmistui vain pari kuukautta kesäkuun alussa järjestetyn kiertueen jälkeen ja se julkaistiin samassa yhteydessä elokuvan ensi-illan kanssa syyskuun alkupuolella. Teoksesta tuli nopeasti myyntimenestys, jonka ensimmäinen painos myytiin loppuun. Vuonna 2008 harvinaiseksi käyneestä kirjasta ilmestyi kokonaan uudistettu laitos, joka sisältää runsaasti uutta materiaalia.


title: Tuuliajolla (kirja)

text: Kirja sisältää Juho Juntusen värikkäitä kuvauksia Tuuliajolla-risteilyn tapahtumista, mutta vuoden 2008 painoksen jälkisanoissa hän kuitenkin kertoi jopa sensuroineensa osan. Alkuperäisen painoksen takakannessa kirjaa luonnehditaan ”suomalaisen gonzojournalismin hämmentäväksi merkkiteokseksi” ja Juntunen siteeraakin alussa tyylilajin kehittäjänä pidettyä Hunter S. Thompsonia. Varsinaisen kiertuereportaasin lisäksi kirja sisältää hänen tekemiään muusikkohaastatteluja sekä kokonaan fiktiivisen luvun, jonka hahmoina ovat muun muassa Juntunen itse sekä toinen legendaarinen musiikkitoimittaja Waldemar Wallenius. Teoksen päättää niin ikään Thompsonilta lainattu osittain fiktiivinen kuvaus Juntusen ja toimittaja Jukka Mikkolan automatkasta, jonka aikana he käyvät keskustelua eri musiikkigenreistä.


title: Tuuliajolla (kirja)

text: Vuonna 2008 kirjasta ilmestyi Liken kustantama uudistettu painos. Alkuperäisen materiaalin lisäksi se sisältää Juho Juntusen jälkisanat, Tuuliajolla-risteilyjen historiikin sekä Jouni Hynysen kirjoittaman raportin vuoden 2006 kiertueesta.


title: Tuuliajolla (kirja)

text: Kirjaa on käytetty lähteenä Katariina Leinon käsikirjoittamassa musikaalissa "Ihan tuuliajolla", jonka ensi-ilta oli vuonna 2014.


title: Sami Kieksi

text: Sami Kieksi (s. 11. huhtikuuta 1990 Finspång, Ruotsi) on suomalainen sosiaalisen median persoona ja yhteiskunnallinen vaikuttaja. Kieksi on puhunut paljon yksinäisyydestä, syrjäytymisestä sekä kiusaamisesta sen eri muodoissa. Hän ohjasi ja tuotti "Some Deep Story" -nimellä kulkevan televisiosarjan, joka julkaistiin elokuussa 2016 Yle Areenassa ja esitettiin loka–marraskuussa Yle TV2 -kanavalla. Sarja sai jatkoa toisella tuotantokaudella helmikuussa 2017. Sarjan kolmannen tuotantokauden ensimmäinen jakso julkaistiin 3.5.2018.


title: Sami Kieksi

text: Kieksi lähti mukaan nimettömyyteen perustuvan Ylilauta-keskustelufoorumin toimintaan vuonna 2015. Hän muun muassa hoiti sivuston markkinointia ja edusti sitä erilaisissa tilaisuuksissa. Hän halusi tarjota Ylilautaa käyttäville nuorille aktiviteetteja.


title: Sami Kieksi

text: Hän ylläpiti Kolmelta aamuyöstä -nimistä Facebook-yhteisöä, jonka hän sulki kasvaneen kiusaamisen ja huonon ryhmähengen takia elokuussa 2017. Yhteisössä oli tuolloin reilut 74 000 jäsentä. Ryhmästä oli suunniteilla myös oma yhteisöpalvelu.


title: Sami Kieksi

text:
Vuosina 2009–2010 Kieksi näytteli Tampereen Teatterissa ja Tampereen Työväen Teatterissa.
Marraskuussa 2015 Kieksi mahdollisti suomalaisen AncarA-yhtyeen maailmanennätysyrityksen Himalajan vuoristossa keräämällä projektille 17 000 euroa. Kieksi kävi myös itse Mount Everestin perusleirissä. Projektista on tehty dokumenttielokuva "Projekti Rockin High", joka sai ensi-iltansa Rakkautta ja anarkiaa -festivaaleilla 16. syyskuuta 2016. Elokuva esitettiin myös televisiossa Yle TV1 -kanavalla lokakuussa 2016. Syyskuussa 2016 Kieksi oli mukana järjestämässä Bailupaatti-nimistä risteilyä.


title: The Night Watchman's Journal

text: The Night Watchman's Journal () on televisioyhtiö MBC:n esittämä eteläkorealainen draamasarja. Sen päärooleissa esiintyvät Jung Il-Woo, Ko Sung-hee ja U-Know Yunho.


title: Patrick Kenniff

text: Patrick Kenniff (28. syyskuuta 1865 New South Wales, Australia – 12. tammikuuta 1903 Queensland, Australia) oli australialainen bushranger, joka oleili Queenslandin alueella veljensä Jamesin (1869–1940) kanssa. He toimivat pääasiassa karja- ja hevosvarkaina, mutta myöhemmin veljekset todettiin syyllisiksi murhaan, jonka seurauksena Patrick hirtettiin Boggo Road Gaolin vankilassa. Veljeksiä pidetään Australian viimeisinä bushrangereina.


title: Patrick Kenniff

text: Veljekset saivat tuomion karjavarkauksista vuonna 1981 pohjoisen New South Walesin alueella, jonka jälkeen Patrick ja James muuttivat isänsä kanssa Queenslandin alueelle, kahden nuoremman veljen Thomasin ja Johnin muuttaessa myöhemmin perästä. Perhe hankki haltuunsa laidunmaan Warregon alueelta. Yhdessä muiden karjavarkaiden kanssa Patrick ja James varastivat karjaa ja hevosia lähialueen karjatiloilta. Molemmat veljekset saivat vankilatuomioita varkauksista. Toiminnan seurauksena Warregon alueelle pystytettiin poliisiasema.


title: Patrick Kenniff

text: Veljekset omaksuivat jatkossa aggressiivisemman tyylin varkauksilleen ja olivat aseistautuneita. Erityisesti "Carnarvon"-tilalta varastettiin hevosia ja karjaa ja tilan omistaja Albert Christian Dalke oli erityinen vihamielisyyksien kohde. Vuonna 1902 maastosta löytyi Dalken sekä konstaapeli George Doylen palaneet ruumiit. Vahva epäilys oli Patrick ja James Kenniffien osallisuudesta murhiin. Veljesten päästä luvattiin 1 000£ palkkio, ja heidät saatiin kiinni suuren etsintäoperaation päätteeksi 23. kesäkuuta 1902.


title: Patrick Kenniff

text: Patrick sekä James tuomittiin kuolemanrangaistuksella, mutta täytäntöönpano viivästyi. Patrick teloitettiin 12. tammikuuta 1903 ja hänet haudattiin eteläisen Brisbanen hautausmaalle. Jamesin tuomio muutettiin elinkautiseksi, jota hän kärsi 12 vuotta ennen vapautumistaan. James kuoli syöpään 8. lokakuuta 1940.


title: Forssan tori

text: Forssan tori on perinteinen kauppatori Forssan keskustassa. Toripäivät ovat tiistai, torstai ja lauantai ja myyntiajat klo 7–14. Kesälauantaisin myynti saa jatkua tuntia pidempään.


title: Forssan tori

text: Forssan toria ja sen viereistä Ankkalammin puistoa on uudistettu 2000-luvun ensimmäisellä vuosikymmenellä. Puiston korjaus valmistui vuonna 2004. Ankkalammin korjauksen jälkeen uudistettiin torialueen pinta ja torille rakennettiin esiintymislava ja kahvilarakennus. Kahvilan yhteydessä toimii kesäisin kaupungin matkailuneuvonta.


title: Luonnotar (lehti)

text: Luonnotar oli Helsingissä vuosina 1862–1863 ilmestynyt aikakauslehti.


title: Luonnotar (lehti)

text: Alaotsikolla "Kuukausilehti Kansan Hyödyksi ja Huviksi" ilmestynyttä "Luonnotarta" tomittivat J. A. Hagman ja K. J. Gummerus. Se oli tavalliselle kansalle tarkoitettu valistava ja viihdyttävä aikakauslehti, joka luonnontieteellisten ja historiallisten artikkelien lisäksi julkaisi kirjoituksia ajankohtaisista yhteiskunnallisista aiheista. Muutamissa numeroissa oli myös kuvia. Suomalaisen Kirjallisuuden Seuran kirjapainossa painettu lehti sai 590 tilaajaa. Vain vuoden ajan ilmestyneen "Luonnottaren" lakkamisen syynä oli sen kannattamattomuus ja uuden "Maiden ja Merien Takaa" -lehden perustaminen.


title: Luonnotar (täsmennyssivu)

text: Luonnotar tarkoittaa seuraavia asioita:


title: Litterär Tidskrift

text: Litterär Tidskrift utgifven i Helsingfors oli Helsingissä vuosina 1863–1865 ilmestynyt ruotsinkielinen aikakauslehti.


title: Litterär Tidskrift

text: Lehti perustettiin vuonna 1863 lakanneen J. V. Snellmanin "Litteraturbladin" korvaajaksi. Sitä toimittivat "Helsingfors Dagbladissa" työskennelleet J. G. Frosterus, J. J. Chydenius, Karl Collan ja A. H. Chydenius. Kulttuuripoliittisesti liberaali kuukausilehti sisälsi monipuolisia artikkeleita ajankohtaisista tieteellisistä ja yhteiskunnallisista kysymyksistä. Enimmillään 600 tilaajaa saanut "Litterär Tidskrift" lakkasi vuoden 1865 alussa.


title: Vecko-Biblioteket

text: Vecko-Biblioteket oli Helsingissä vuosina 1865–1867 ilmestynyt ruotsinkielinen aikakauslehti.


title: Vecko-Biblioteket

text: Alaotsikolla "Läsning för hemmet" ilmestyneen "Vecko-Biblioteketin" julkaisija ja toimittaja oli oman kirjapainon perustanut Theodor Sederholm. Oktaaviokokoinen ja 16-sivuinen viikkolehti sisälsi etupäässä pohjoismaisen, ranskalaisen, englantilaisen ja saksalaisen kaunokirjallisuuden käännöksiä sekä Sederholmin omia novelleja. Avustajista tuotteliain oli Marie Linder. Kannattamaton lehti lakkasi vuoden 1867 alussa.


title: Louise Rennison

text: Louise Rennison (11. lokakuuta 1951 – 29. helmikuuta 2016) oli palkittu englantilainen kirjailija ja koomikko, joka kirjoitti teinitytöille suunnatun kirjasarjan "Georgia Nicolsonin salatut elämät". Kirjasarja kertoo teinitytöstä nimeltä Georgia Nicolson ja hänen parhaista ystävistään Ässäjengistä. Hänen kaksi ensimmäistä romaaniaan "Kissanpäiviä ja jumalaisia jätkiä" ja "Minihameita ja miesmagneetteja" sovellettiin myös elokuvaksi nimeltä "Angus, Thongs and Perfect Snogging". Hän kirjoitti myös kirjasarjaa Georgian nuoremmasta serkusta Tallulah Caseysta.


title: Louise Rennison

text: Rennison esiintyi näytelmissä "Stevie Wonder Felt My Face", "Bob Marley's Gardener Sold My Friend" ja "Never Eat Anything Bigger Than Your Head".


title: Louise Rennison

text: Rennison syntyi Leedsissä Yorkshiressa. Perheen kanssa samassa talossa asuivat myös hänen isovanhempansa, tätinsä, setänsä ja serkkunsa. Hän kävi 11-vuotiaasta saakka Parklands High Schoolin tyttökoulua, josta hän on myöhemmin kertonut saaneensa aihetta kirjoihinsa. Kun Rennison oli 15-vuotias, perhe muutti Wairakeihin Uuteen-Seelantiin. Siellä hän tuli raskaaksi, mutta antoi tyttärensä adoptoitavaksi.


title: Louise Rennison

text: Rennison muutti takaisin Englantiin ja asui pienessä talossa Notting Hillissä. Hänellä teki monenlaisia töitä, ennen kuin päätti toteuttaa unelmansa näyttelijäksi ryhtymisestä ja pääsi opiskelemaan Brightonin yliopistoon. Siellä ollessaan hän kuului naisista koostuvaan kabareeryhmään Women With Beardsissa, joka teki leikkimielistä pilaa miehistä.


title: Louise Rennison

text: Rennisonin ensimmäinen menestys oli yhden naisen omaelämäkerrallinen esitys "Stevie Wonder Felt My Face". Hän lähti esityksen kanssa kiertueelle, muun muassa Edinburgh Fringe Festivalille, ja BBC tuotti sen televisioesitykseksi. Hän alkoi kirjoittaa Woman's Hourille, jota esitettiin Britannian Radio Fourilla, ja lontoolaiselle sanomalehdelle. Sanomalehtikolumnit kertoivat asioista, jotka kiinnostivat häntä itseään, kuten esimerkiksi siitä, kuinka turhaa on seurustella sen jälkeen, kun on täyttänyt 35, ja Picadilly Press pyysi häntä kirjoittamaan nuortenkirjan.


title: Louise Rennison

text: Rennisonin ensimmäinen kirja "Kissanpäiviä ja jumalaisia jätkiä" julkaistiin. Siitä tuli maailmanlaajuinen menestyskirja, ja se käännettiin 34 kielelle. Hän käytti kirjassa oikeiden lapsuudenystäviensä nimiä ja unohti muuttaa ne käsikirjoitukseen ennen kuin kirja julkaistiin. Niinpä lapsuudenystävät tunnistivat itsensä kirjasta.


title: Louise Rennison

text: Rennison on sanonut, että hän ei kirjoittanut opettaakseen, vaan omaksi huvikseen ja on sanonut myös: "Halusin Georgian olevan kunnollinen ihminen. Halusin hänen olevan vähän tyhmä ja narsistinen ja vaikea ja hauska ja töykeä ja vähän kateellinen ja ynnä muuta. Mutta halusin että hänellä oli silti hyvä sydän." Hän on myös sanonut suunnanneensa kirjat teinitytöille, mutta hänen mielestään ne voivat myös tavoittaa vanhempia lukijoita. Rennison toi kirjoissaan usein esille feministisiä ajatuksia. Hän halusi kirjojensa saavan nuoret tytöt puhumaan ja päättämään itse omista elämistään ja siitä, mitä he haluavat olla.


title: Louise Rennison

text: Kirjalle "Kissanpäivä ja jumalaisia jätkiä" Rennison kirjoitti jatko-osia , ja vuonna 2010 hän alkoi kirjoittaa uutta kirjasarjaansa Georgian nuoremmasta serkusta Tallulah Caseysta.


title: Louise Rennison

text: Rennisonin kustantaja HarperCollins ilmoitti Rennisonin kuolemasta 29. helmikuuta 2016.


title: Louise Rennison

text: "Kissanpäiviä ja jumalaisia jätkiä" voitti vuonna 1999 Nestlé Smarties Book Prizen pronssipalkinnon, ja se nimettiin Printz Honor Bookiksi 2001.


title: Louise Rennison

text: Vuonna 2004 kirjasarjan neljäs osa "Rimakauhua ja ranskalaisia" oli New York Timesin bestsellerlistalla. Vuonna 2008 hänet nimettiin "teinien kuningattareksi". Ensimmäisestä Tallulah Caseysta kertovasta kirjasta Rennison palkittiin vuonna 2010 Roald Dahl Funny Prizellä.


title: Louise Rennison

text: Vuonna 2008 kaksi ensimmäistä Georgiasta kertovaa kirjaa sovitettiin elokuvaksi, jonka ohjasi Gurinder Chadha. Vaikka Rennison sai paljon tunnustusta kirjoistaan, kaikki opettajat ja vanhemmat eivät pitäneet niistä. Rennison vieraili usein kouluissa, ja oppilaat suhtautuivat myönteisesti, mutta opettajat valittivat usein kirjojen aiheista. Rennison ei pyydellyt anteeksi sitä, mistä hänen kirjansa kertovat.


title: Elżbieta Bieńkowska

text: Elżbieta Bieńkowska (s. 4. helmikuuta 1964 Katowice) on puolalainen poliitikko ja Euroopan unionin sisämarkkinoista, teollisuudesta, yrittäjyydestä ja pk-yrityksistä vastaava komissaari. Bieńkowska on opiskellut muun muassa Jagellon yliopistossa Krakovassa ja Varsovan kauppakorkeakoulussa.


title: Elżbieta Bieńkowska

text: Ennen nimitystään komissaariksi Bieńkowska toimi Donald Tuskin hallituksen aluekehitysministerinä 2007–2013, minkä aikana hän sai arvostusta tehokkaasta johtamisesta Puolalle osoitettujen EU-tukirahojen käytössä. Tusk nimitti Bieńkowskan varapääministeriksi 20. marraskuuta 2013 osana laajempaa hallituksen salkkujen uudelleenjärjestelyä.


title: Humanitas

text: Humanitas oli Helsingissä vuosina 1896–1898 ilmestynyt ruotsinkielinen aikakauslehti.


title: Humanitas

text: Jean Boldtin julkaisema "Humanitas" oli ensimmäinen suomalainen rauhanaatteelle omistettu aikakauslehti. Sen tehtävänä oli armeliaisuuden ja epäitsekkyyden korostaminen sekä rauhan ja ihmisten hyvän tahdon edistäminen. Vastustettavia ajatuksia olivat materialismi ja militarismi. Ajankohtaisia yhteiskunnallisia ongelmia koskevia artikkeleita kirjoittivat Boldtin ohella Arvid Järnefelt, Pekka Ervast, Mikael Johnsson, Constance Ullner, Adelaïde Ehrnrooth, Lucina Hagman ja Rosina Wetterhoff. Lisäksi julkaistiin Arvid Mörnen runoja. Lehden piirissä perustettiin Suomen ensimmäinen rauhanyhdistys, jonka toiminta tosin lakkasi pian. Vuonna 1898 julkaistiin myös samansisältöistä suomenkielistä lehteä. "Humanitasin" aatteellisena jatkajana toimi Aaku Mäen Tampereella julkaisema "Väinämöinen".


title: Sänkykamarin sankari

text: Sänkykamarin sankari on vuonna 2001 ensi-iltansa saanut yhdysvaltalainen komediaelokuva, jonka on ohjannut Gregory Poirier. Pääosissa ovat Jerry O'Connell ja Shannon Elizabeth.


title: Sänkykamarin sankari

text: Seitsemän vuotta sitten joukko ystäviä löi vetoa, että viimeinen jäljellä oleva poikamies saa tonnin rahaa. Hävittyään tonnin rahaa Las Vegasissa casinolla Michael Delaneyn pitää saada nopeasti ystävänsä Kyle menemään naimisiin, jotta hän voi kerätä palkintorahan ja maksaa takaisin velkansa.


title: Faces

text: Faces tarkoittaa esimerkiksi seuraavia:


title: Uridiini

text: Uridiini (CHNO) on nukleosideihin kuuluva orgaaninen yhdiste. Uridiini on osa eliöiden RNA:ta ja koostuu urasiilista, joka on sitoutunut glykosidisellä sidoksella riboosiin.


title: Uridiini

text: Uridiini on huoneenlämpötilassa väritöntä kiteistä ainetta. Yhdiste liukenee veteen ja polaarisiin orgaanisiin liuottimiin. Yhdiste on emäksinen. Kuumennettaessa uridiinia happamissa olosuhteissa muodostuu furfuraalia. Uridiini on optisesti aktiivinen yhdiste ja sen ominaiskiertokyky vedessä 20 °C:n lämpötilassa on +4. Uridiinia eristetään hydrolysoimalla hiivojen RNA:ta.


title: Ajolähtö

text: Ajolähdöllä tai ajotilanteella tarkoitetaan pesäpallossa tilannetta, jossa sisävuorossa olevalla joukkueella on etenijä jokaisella pesällä pallon irrotessa ensimmäiseen lyöntivuorossa olevalle lyöjälle tarkoitettuun syöttöön syötön laadusta riippumatta. Ajotilanteessa jokainen alkuperäisellä pesällään oleva etenijä on vaihtopakon alainen lyöjän muuttuessa lopullisesti juoksijaksi eli viimeistään tämän saadessa kolmannen oikean syötön. Vaihtopakon alainen pelaaja on turvassa pesällään, kunnes toinen juoksija tai pallo saapuu kyseiselle pesälle. Jos viimeinen lyönti on laiton ajolähtö raukeaa.


title: Kunniajuoksu

text: Kunniajuoksulla eli kunnarilla tarkoitetaan pesäpallossa tilannetta, jossa pelaaja ehtii omalla osutulla lyönnillään kolmospesälle saakka haavoittumatta tai palamatta. Kunniajuoksu on yhden juoksun arvoinen ja sen tehtyään pelaaja saa jäädä kolmospesälle yrittämään toisen juoksun tekemistä.


title: JCSAT-2B

text: JCSAT-2B (aiemmin JCSAT-14) on japanilaisen JSAT Corporationin operoima geostationaarinen tietoliikennesatelliitti, joka laukaistiin 6. toukokuuta 2016 SpaceX:n Falcon 9 Full Thrust -raketilla. Satelliitti palvelee Aasian ja Tyynenmeren alueen kasvavaa tietoliikennettä ja korvaa vuonna 2002 laukaistun JCSAT-2A:n.


title: JCSAT-2B

text: JCSAT-2B on Space Systems/Loralin (SS/L) valmistama satelliitti, joka rakentuu yhtiön SSL 1300 -satelliittirungon ympärille. Satelliitti on varustettu 26 C-kaistan ja 18 K-kaistan transponderilla ja on suunniteltu käytettäväksi noin 15 vuoden ajan.


title: JCSAT-2B

text: JCSAT-2B on sijoitettu kiertoradalla segmentille 154° itäistä pituutta, josta se palvelee Aasian ja Tyynenmeren alueen kasvavaa tietoliikennettä. Satelliitti tuo alueelle uutta siirtokapasiteettia, minkä lisäksi se korvaa käytöstä poistuvan, maaliskuussa 2002 laukaistun JCSAT-2A-tietoliikennesatelliitin, joka tunnettiin aiemmin nimellä JCSAT-8.


title: JCSAT-2B

text: JCSAT-2B:n palvelualueeseen kuuluvat Aasia, Venäjä, Oseania ja Tyynenmeren saaret.Satelliitti oli alun perin tarkoitus laukaista SpaceX:n Falcon 9 v1.1 -raketilla vuoden 2015 toisella puolikkaalla, mutta laukaisu viivästyi SpaceX CRS-7 -lennon onnettomuuden takia. Uudeksi laukaisuajaksi tarkentui myöhemmin 28. huhtikuuta 2016, mistä laukaisua lykättiin ensin 3. toukokuuta. Laukaisuaikaa jouduttiin tämän jälkeen vielä lykkäämään kahdesti, ensin kahdella päivällä 5. toukokuuta, mistä sitä lykättiin vielä yhdellä päivällä huonon sään takia. Laukaisua edeltävä ensimmäisen vaiheen moottorien sekunnin maakoekäyttö suoritettiin onnistuneesti 1. toukokuuta. Raketin lopulliseksi laukaisuajaksi tarkentui 6. toukokuuta kello 5.21 UTC-aikaa auennut kahden tunnin aikaikkuna. Lähtölaskenta sujui ongelmitta, ja SpaceX:n Falcon 9 Full Thrust raketin moottorit käynnistettiin kolme sekuntia ennen laukaisua. Raketti nousi Cape Canaveral Air Force Stationin laukaisukompleksi 40:ltä kello 5.21 UTC-aikaa, kun sen yhdeksän Merlin 1D -moottoria olivat saavuttaneet halutun tehon. Ensimmäinen vaihe sammutettiin kaksi minuuttia ja 38 sekuntia lennon alun jälkeen. Toinen rakettivaihe irtautui ensimmäisestä kolme sekuntia myöhemmin, ja sen Merlin 1D Vacuum -moottori käynnistyi kahdeksan sekuntia irtautumisen jälkeen. Satelliittia nousun aikana suojannut nokkakartio irtautui noin 55 sekuntia toisen vaiheen käynnistämisen jälkeen.


title: JCSAT-2B

text: Ensimmäinen rakettivaihe kääntyi ympäri paineistettua typpeä käyttävien pienten ohjausmoottorien avulla ja jatkoi ballistisella radalla kohti noin 660 kilometriä Floridan rannikolta sijaitsevaa ASDS-lauttaa "Of Course I Still Love You". Rakettivaihe jätti ensimmäisen jarrutuspolton () tekemättä vähäisempien polttoainevarantojensa takia ja jatkoi ballistisella radalla kohti Atlantilla odottavaa laskeutumisalustaa. Ensimmäinen vaihe teki myöhemmin ensimmäisen, 15 sekuntia kestäneen kolmea moottoria käyttävän paluupolttonsa (engl. "re-entry burn"), joka hidasti sen noin kahden kilometrin sekuntinopeuteen. Tätä seurasi varsinainen laskeutumispoltto, joka tehtiin alkuun kolmella moottorilla, joista kaksi sammutettiin noin 5–6 sekuntia ennen onnistunutta laskeutumista merellä olleelle lautalle. Ensimmäinen vaihe laskeutui noin kahdeksan minuuttia ja 35 sekuntia lennon alun jälkeen.


title: JCSAT-2B

text: Toinen vaihe saavutti pysäköintiradan kuuden minuutin ja neljän sekunnin polton jälkeen. Satelliitin ja rakettivaiheen pysäköintiradalta siirtoradalle vienyt 59 sekunnin poltto tapahtui noin 17 minuuttia myöhemmin. Satelliitti irtautui rakettivaiheesta noin neljä minuuttia ja 36 sekuntia moottorin sammuttamisen jälkeen. Satelliitti käytti omaa propulsiojärjestelmäänsä lopulliselle geostationaariselle radalle siirtymiseen. Falcon 9 -raketin toinen vaihe jäi satelliitin irtautumisen jälkeen hyvin elliptiselle kiertoradalle.


title: Boúrtzi

text:
Boúrtzi () on pieni Kreikan saari, joka sijaitsee Argoliinlahdessa Náfplion kaupungin edustalla aivan sen sataman suulla, sekä saaressa oleva linna. Saari on asumaton (vuonna 2011). Hallinnollisesti saari kuuluu Náfplion kuntaan, Argoliin alueyksikköön ja Peloponnesoksen alueeseen.
Boúrtzin nimi tulee osmaniturkin ”tornia” merkitsevästä sanasta "burç". Se on tunnettu kreikaksi myös ”linnaa” tarkoittavalla nimellä "Kastéli" (Καστέλι). Saaren täyttää sen nimen mukaisesti pieni venetsialais- ja osmanivallan aikainen linna. Venetsialaiset rakensivat linnan vuonna 1471. Turkkilaiset osmanit valtasivat sen vuonna 1715. Kreikan joukot valloittivat linnan turkkilaisilta vuonna 1822.


title: Boúrtzi

text: Saari toimi linnoituksena aina vuoteen 1865 saakka. Vuosina 1865–1935 linnaa käytettiin Palamídin linnan kuolemaantuomittujen vankien pyövelien asuntona, koska kukaan ei halunnut asua tässä ammatissa toimivien naapurina. Tämän jälkeen linna muutettiin hotelliksi, missä käytössä se toimi vuoteen 1970 saakka.


title: Boúrtzi

text: Nykyisin linna on suosittu turistikohde ja siellä järjestetään kesäisin musiikkijuhlat. Saarelle pääsee taksiveneellä kaupungin satamasta. Saaren pieni satama on sen itäpäässä. Linnassa on kolme kerrosta ja sisäänkäynti sekä pohjois- että eteläpuolelta.


title: Khryse (saari)

text: Khryse (, ”Kultainen”) oli saari, joka sijaitsi antiikin aikana Egeanmeressä lähellä Lemnosta (nykyinen Límnos). Saari tunnetaan kirjallisista lähteistä, mutta se on sittemmin vajonnut mereen.


title: Khryse (saari)

text: Saaren mainitsevat muun muassa Homeros, Sofokles, Appianos ja Pausanias. Se esiintyy muun muassa Sofokleen kadonneessa näytelmässä "Lemnoksen naiset". 100-luvulla jaa. eläneen Pausaniaan mukaan saari oli uponnut mereen jonkin verran ennen hänen aikaansa. Khryse oli ilmeisesti suhteellisen pieni ja sen kuvataan sijainneen hyvin lähellä Lemnosta. Saari oli todennäköisesti sekä syntynyt että vajonnut vulkaanisen ja seismisen toiminnan seurauksena. Onomakritoksen kerrotaan ennustaneen saaren uppoamisen jo noin 600 vuotta aiemmin.


title: Khryse (saari)

text: Eräiden tietojen mukaan saarella olisi ollut Apollonille omistettu temppeli. Kreikkalaisessa mytologiassa saari kytkeytyi kuitenkin ennen kaikkea Khryse-nimiseen nymfiin tai vaihtoehtoisesti jumalattareen, joka yhdistettiin Atheneen ("Athene Khrysē"). Khryse oli saaren suojelijatar. Saari kytkeytyi myös argonautteihin, Herakleehen ja Filokteteehen. Saarella kerrotaan olleen Iasonin perustama Khryseen alttari, jolla Herakleen uskottiin uhranneen ja jonka Filokteteen katsottiin löytäneen. Filoktetestä puri saarella alttaria suojellut käärme. Appianoksen mukaan tämä alttari olisi ollut olemassa vielä vuonna 73 jaa. Myöhemmissä versioissa Khryseen liittyneet tapahtumat kytkettiin usein itse Lemnokseen.


title: Khryse (saari)

text: Nykyaikana Khrysen on usein ajateltu sijainneen niin kutsutun Chároksen särkän alueella Límnoksen itäpuolella (). Italialainen harrastaja-arkeologi Nicola Gargallo väitti vuonna 1960 löytäneensä meren pohjasta särkän alueelta marmorisia rakennuksen osia, jotka olisivat ehkä kuuluneet saaren Apollonin temppeliin. Väitettä ei kuitenkaan ole tämän jälkeen todistettu. Erään toisen teorian mukaan Khryse (tai siitä jäljelle jäänyt osa) olisi sama kuin nykyisin nimellä Varvára tunnettu pieni saari tai niemi Límnoksen luoteisrannikolla ().


title: Kranái

text: Kranái eli "Kranae" () eli Marathonísi (Μαραθονήσι) on pieni Kreikan saari, joka sijaitsee Lakonianlahden luoteisrannalla, Mánin niemimaan rannikolla Gýtheion kaupungin edustalla. Saari on yhdistetty mantereeseen pengertiellä vuodesta 1898. Hallinnollisesti saari kuuluu Anatolikí Mánin kuntaan, Lakonian alueyksikköön ja Peloponnesoksen alueeseen.


title: Kranái

text: Antiikin aikana Gýtheion paikka ja saaren lähistö oli Spartan satamana. Homeroksen "Iliaan" mukaan Paris ja tämän Spartasta viemä Helena viettivät ensimmäisen yhteisen yönsä saarella (tai laivassa saaren rannassa) ennen purjehtimistaan Troijaan. Erään version mukaan Paris unohti tuolloin kypäränsä ("kranos") saarelle, ja se sai tästä nimen "Kranae". Saaren nykyinen toinen nimi "Marathonísi" viittaa siellä luonnostaan kasvavaan fenkoliin.


title: Kranái

text: Saarta hallitsee vuonna 1829 rakennettu Tzanetákis Grigorákiksen torni. Nykyisin siinä toimii Mánin historiallinen ja kansatieteellinen museo. Saaren itäkärjessä on vuonna 1873 rakennettu 23 metriä korkea valkoinen majakka. Saarella on myös osmaniaikaisen tornin rauniot sekä Pyhälle Pietarille ("Ágios Pétros") omistettu kirkko.


title: Marathonísi

text: Marathonísi () voi viitata seuraaviin paikkoihin Kreikassa:


title: Pontikonísi

text: Pontikonísi (; myös "Pondikonísi") voi viitata seuraaviin saariin Kreikassa:


title: Pontikonísi (Chaniá)

text: Pontikonísi (; myös "Pondikonísi") on pieni Kreikan saari, joka sijaitsee Välimeressä Kreetan saaren luoteisrannikolla lähellä Gramvoúsan niemeä. Se on asumaton (vuonna 2011). Hallinnollisesti saari kuuluu Kíssamoksen kuntaan, Chanián alueyksikköön ja Kreetan alueeseen.


title: Pontikonísi (Chaniá)

text: Pontikonísin nimi tarkoittaa "Hiirisaarta". Saari sijaitsee noin 4,9 meripeninkulmaa (noin 9 kilometriä) Gramvoúsan niemestä ja Ágria Gramvoúsan saaresta länteen. Vesialue on suurin piirtein Kreetanmeren ja Joonianmeren rajalla. Saari on kallioinen ja jyrkkärantainen. Sen lähellä sijaitsee pieni luoto nimeltä Pontikáki (Ποντικάκι), ”Pikkuhiiri”.


title: Sumerin uskonto

text: Sumerin uskonto oli monijumalainen. Tärkeimmät jumalat olivat taivaanjumala An, ilmanjumala Enlil, vedenjumala Ea ja rakkauden jumalatar Inanna. Jumaltan palvontapaikoiksi rakennettiin suuria temppeleitä. Joittenkin temppelien keskuksena


title: Sumerin uskonto

text: Sumerilainen maailma ""an-ki"" koostui maasta ""ki"" ja taivaasta ""an"". Näiden välissä oli ilma ""lil"". Maailmaa ympäröi valtameri "Apsu", "Nammu".


title: Sumerin uskonto

text:
Aurinko, kuu, tähdet jne. koostuivat sumerilaisten mielestä ilmasta "lil", mutta olivat valaisevia.
Maailma ""an-ki"" oli syntynyt vedestä, josta kaikki muukin sai alkunsa.
""Me"" oli maailmanjärjestys, jonka mukaan kaikki toimi.


title: Sumerin uskonto

text: Seitsemän, jotka määräsivät kohtalon. Näistä An, Enlil, Ninhursag, Enki kirjallisuudessa varhaisimmat.


title: Sumerin uskonto

text: Muita jumalia


title: Sumerin uskonto

text: Anunankit, 50 jumalaa, taivaanjumala Anin lapsia.Puolijumalia, sankareita jne


title: Pontikonísi (Korfu)

text: Pontikonísi (; myös "Pondikonísi") on pieni Kreikan saari, joka sijaitsee Joonianmeressä Korfun saaren itärannikolla. Se on asumaton (vuonna 2011). Hallinnollisesti saari kuuluu Korfun kuntaan, Korfun alueyksikköön ja Jooniansaarten alueeseen.


title: Pontikonísi (Korfu)

text: Pontikonísin nimi tarkoittaa "Hiirisaarta". Saari sijaitsee Korfun kaupungin eteläpuolella Péraman kylän edustalla, lähes Korfun lentokentän kiitotien päässä. Tarun mukaan saari syntyi, kun Poseidon muutti Odysseuksen faiaakeilta saaman laivan kiveksi loppuvaiheessa tämän kotimatkalla kohti Ithakaa.


title: Pontikonísi (Korfu)

text: Saari ja sen ympäristö on Korfun kuvatuimpia maisemia. Saari on suojeltu luonnonmuistomerkkinä eikä sinne ole vapaata pääsyä. Saarella on pieni bysanttilaisaikainen kirkko sekä luostari. Kumpaankin viitataan sekä Kaikkivaltiaan ("Pantokrátor") että Vapahtajan Kirkastumisen ("Metamórfosi tou Sotíros") kirkkona/luostarina. Kirkko on rakennettu 1000- tai 1100-luvulla. Kirkko tunnetaan myös nimellä "Pantokratorélli", ”Pieni Pantokrátor”. Luostari juhlii vuosittain 6. elokuuta, ja ainoastaan tuolloin saarella saa vierailla vapaasti. Saaren nimen kerrotaan tulevan luostarin valkoisesta portaikosta, joka kiemurtelee hiiren hännän lailla ja näkyy kauas.


title: Pontikonísi (Korfu)

text: Saaren lähellä pienessä niemessä sijaitsee toinen tunnettu luostari, Vlachérnan luostari.


title: Soúda (saari)

text:
Soúda (), antiikin Leukai (), on pieni Kreikan saari, joka sijaitsee Soúdanlahdessa Kreetan saaren pohjoisrannikolla lähellä Akrotírin niemeä. Se on asumaton (vuonna 2011). Hallinnollisesti saari kuuluu Chanián kuntaan, Chanián alueyksikköön ja Kreetan alueeseen.
Soúdan saaren länsipuolella on pienempi saari nimeltä Léon. Sitä kutsutaan myös ”Jänisten saareksi” ("Nisí ton kounelión", venetsialaisille "Scoglio dei Conigli"). Antiikin aikainen nimi "Leukai", ”Valkoiset”, viittasi saariin yhdessä. Kreikkalaisessa mytologiassa saaret saivat syntynsä ja antiikin aikaisen nimensä seireenien ja muusien musiikkikilpailun seurauksena. Seireenien hävittyä nämä menettivät siipensä (mikä antoi nimensä myös läheiselle Apteralle), muuttuivat valkoisiksi ("leukos") ja jähmettyivät saariksi.


title: Soúda (saari)

text: Bysanttilaisella ajalla saaressa oli Pyhälle Nikolaokselle omistettu luostari. Saari linnoitettiin 1300-luvulla. Vuonna 1573 sinne rakennettiin venetsialainen linnoitus ("Fortezza"). Se suojasi pääsyä Soúdanlahdelle ja oli yksi Kreetan merkittävimpiä linnoituksia. Tuolloin saari tunnettiin munkkeihin viittaavalla nimellä "Fraronísi". Linnoitus antautui osmaneille vasta vuonna 1715, vaikka nämä olivat vallanneet Chanián jo vuonna 1646. Tämän jälkeen linnoitus säilyi osmanien käytössä aina 1800-luvulle saakka. Se oli yhdessä Spinalóngan linnoituksen kanssa turkkilaisten viimeinen tukikohta saarella. Turkkilaiset jättivät linnoituksen vuonna 1898.


title: Soúda (saari)

text: Nykyisen nimensä saari on saanut Soúdanlahdesta. Saarella on linnoituksen raunioiden lisäksi muun muassa luostarin perua oleva Pyhän Nikolaoksen kirkko.


title: Eeti Nieminen

text: Edvard Olavi "Eeti" Nieminen (29. maaliskuuta 1927 Kivennapa – 13. huhtikuuta 2016 Helsinki) oli suomalainen yhdistetyn hiihtäjä ja maastohiihtäjä. Hän oli 172 senttimetriä pitkä ja painoi 65 kilogrammaa.


title: Eeti Nieminen

text: Nieminen sijoittui yhdistetyssä kahdeksanneksi Oslon olympialaisissa 1952. Samoissa kisoissa hän osallistui myös 18 km:n maastohiihtoon sijoittuen 21:nneksi. Neljä vuotta myöhemmin Cortina d'Ampezzon olympialaisissa 1956 hän oli yhdistetyn yhdeksäs. Falunin maailmanmestaruuskilpailuissa 1954 hän sijoittui kuudenneksi. Lisäksi hän saavutti useita sm-mitaleja. Nieminen voitti tammikuun lopussa 1951 Garmisch-Partenkirchenin kansainvälisen hiihtokilpailun yhdistetyn.


title: Eeti Nieminen

text: Urheilu-uransa jälkeen hän toimi aktiivisesti Suomen Hiihtoliitossa. Hän oli varapuheenjohtajana 1971 ja toimi myös muun muassa johtokunnan jäsenenä. Vuonna 2003 hän sai Suomen Hiihtoliiton jakaman Hannu Koskivuori -mitalin 19:ntenä henkilönä.


title: Leukai

text: Leukai (, ) voi viitata seuraaviin:


title: Helotermiini

text: Helotermiini on skorpioniliskon ("Heloderma horridum horridum") tuottama toksiini. Helotermiini inhiboi ryanodiinireseptorien, kalsiumkanavien ja kaliumakanavien toimintaa. Helotermiini voi aiheuttaa syvää unta muistuttavan pitkäaikaisen horrostilan, josta henkilö saadaan heräämään vain hetkeksi (letargia). Lisäksi helotermiini voi aiheuttaa osittaista raajojen halvaantumista sekä ruumiinlämpötilan alenemista. Helotermiinia erittyy liskon syljen mukana. Helotermiini on vain yksi ainesosa, myrkky sisältää ainakin kolme muuta toksiinia ja useita entsyymejä. Helotermiini on peptidi, joka muodostuu 242 aminohaposta. Ne ovat järjestäytyneet yhdeksi polypeptidiketjuksi. Ketjua stabiloi kahdeksan disulfidisiltaa. Molekyylipaino on 25,5 kDa.


title: Kunnari

text: Kunnari tarkoittaa seuraavia asioita:


title: Google Ads

text: Google Ads (vuoden 2018 kesään saakka "Google AdWords") on Googlessa tuotettavan hakusanamainonnan hallintatyökalu. Perusperiaate on yksinkertainen: kun hakukoneen käyttäjä tekee haun jollakin hakutermillä, aktivoituvat sillä hakusanalla mainostavien mainostajien linkit teksteineen hakutulosnäkymään. Näistä linkeistä klikkaamalla siirtyy hakukoneen käyttäjä suoraan mainostajan määrittelemälle sivustolle. Mainoksen voi tehdä itse Google Adsin avulla tai ostaa sen palveluna alaan erikoistuneilta yrityksiltä. Näiden yritysten koko vaihtelee pienistä yhden työntekijän toimistoista suuriin mediataloihin.


title: Taloustieteellinen Yhdistys

text: Taloustieteellinen Yhdistys (ruots. Nationalekonomiska Föreningen, engl. Finnish Economic Association) on tieteellinen seura, jonka tavoitteena on taloustieteellisen tutkimuksen tukeminen ja tunnetuksi tekeminen sekä talouspoliittisen keskustelun edistäminen. Yhdistys järjestää vuosittain Kansantaloustieteen päivät sekä erilaisia esitelmä- ja seminaaritilaisuuksia. Yhdistys julkaisee Kansantaloustieteellistä aikakauskirjaa sekä Finnish Economic Papers -aikakauskirjaa.


title: Taloustieteellinen Yhdistys

text: Taloustieteellinen Yhdistys syntyi, kun Kansantaloudellinen Yhdistys ja Taloustieteellinen Seura yhdistyivät 1.1.2009.


title: Taloustieteellinen Yhdistys

text: Kansantaloudellinen Yhdistys aloitti 1880-luvulla yksityisenä keskustelukerhona ja perustettiin virallisesti vuonna 1884. Alkuaikoina yhdistyksen muodosti lähinnä samoin ajattelevien vanhasuomalaisten piiri. Kansantaloudellisen Yhdistyksen keskeinen toimintamuoto on ollut suomenkielinen julkaisutoiminta: vuonna 1904 aloitti toimintansa yhdistyksen oma lehti ”Yhteiskuntataloudellinen Aikakauskirja”, jonka nimi muutettiin Kansantaloudelliseksi aikakauskirjaksi vuonna 1929. Yhdistyksen ensimmäinen esimies oli Yrjö-Sakari Yrjö-Koskinen (v. 1892). Esimiehinä ovat toimineet myös mm. Juho Kusti Paasikivi (1908, 1925, 1930 ja 1931) ja Risto Ryti (v. 1926). Mauno Koivisto oli johtokunnan jäsenenä vuodet 1966–1968.


title: Taloustieteellinen Yhdistys

text:
Taloustieteellinen Seura aloitti toimintansa Taloustieteellisen Kerhon nimellä vuonna 1936. Järjestö perustettiin
nuorten taloustieteilijöiden omaksi yhdistykseksi vastareaktiona Kansantaloudellisen Yhdistyksen vanhoilliseksi koetulle ilmapiirille, mutta
taustalla oli myös oppihistoriallisia näkemyseroja ns. "Historiallinen koulukunnan" ja Keynesin oppeihin tukeutuvan Tukholman koulukunnan välillä. Seuran erityisenä tavoitteena oli kehittää suomalaista kansantaloustiedettä ja opetusta levittämällä historiallisesta koulukunnasta poikkeavia näkemyksiä. Taloustieteellinen Kerho vaihtoi nimensä Taloustieteelliseksi seuraksi vuonna 1957.


title: Taloustieteellinen Yhdistys

text: Taloustieteellisen Seuran puheenjohtajat 1936-2008:Siirtymäajan johtokunta 1.1.2009-23.4.2009Kansantaloudellinen aikakauskirja (KAK) on Taloustieteellisen Yhdistyksen julkaisema tieteellinen julkaisu, jonka tavoitteena on tehdä tunnetuksi taloustieteellistä tutkimusta sekä edistää kansantaloudellista keskustelua.


title: Taloustieteellinen Yhdistys

text: Kansantaloudellista aikakauskirjaa on julkaistu vuodesta 1904 alkaen. Julkaisun nimi oli vuoteen 1929 asti ”Yhteiskuntataloudellinen Aikakauskirja”.


title: Taloustieteellinen Yhdistys

text: Kansantaloudellisen aikakauskirjan vastaavat päätoimittajat 1980–2003:


title: Taloustieteellinen Yhdistys

text:
Kansantaloustieteen päivät eli KT-päivät on Suomen suurin taloustieteellinen konferenssi, johon osallistuu vuosittain noin 100 taloustieteilijää.
Taloustieteellinen Seura järjesti Kansantaloustieteen päiviä vuodesta 1979 vuoteen 2008, jonka jälkeen Taloustieteellinen yhdistys on vastannut konferenssin järjestämisestä.


title: Karbyyni

text: Karbyyni on yleisnimitys mille tahansa yhdisteelle, jossa hiiliatomi on sitoutunut kovalenttisesti yhdellä elektroninilla ja 3 muuta elektronia ovat sitoutumattomia.


title: Karbyyni

text: Karbyynillä voidaan viitata seuraaviin:


title: Karbyyni

text: Lineaarinen asetyleeninen hiili (myös karbyyni) on hiiliatomisäikeistä muodostuva materiaali. Lineaarisissa säikeissä on atomien välillä vuorotellen kolmois- ja yksöissidoksia.


title: Karbyyni

text: Karbyyni on teoriassa hyvin luja ja jäykkä materiaalia, lujempi kuin grafeeni.


title: Karbyyni

text: Karbyynien valmistaminen on ongelmallista. Pisimmät ketjut ovat olleet 100 atomin luokkaa, kunnes vuoden 2016 tiedon mukaan Wienin yliopistossa on onnistuttu valmistamaan karbyyniä, joka koostui yli 6000 atomista. Hiiliatomiketjua kasvatettiin kahden hiilinanoputken sisällä eräänlaisessa nanoreaktorissa.


Jääkiekon nuorten naisten maailmanmestaruuskilpailut 2016 pelattiin Kanadassa ja pelipaikkakuntana toimi St. Catharines.


title: Turvatalo

text:
Turvatalo tarkoittaa
Poliittisten vankien vangitsemisjärjestelyä tarkoittava nimitys on turvasäilö.


title: Eeli Tolvanen

text: Eeli Tolvanen (s. 22. huhtikuuta 1999 Vihti) on suomalainen jääkiekkoilija, joka pelaa NHL-joukkue Nashville Predatorsin organisaatiossa. Hän aloitti kauden 2018–2019 AHL-joukkue Milwaukee Admiralsissa. Tolvanen on pelipaikaltaan vasen laitahyökkääjä. Nashville Predators varasi hänet ensimmäisen kierroksen 30. pelaajana .


title: Eeli Tolvanen

text: Tolvanen on Nummelan Palloseuran kasvatti. Hän siirtyi D2-juniori-ikäisenä Espoo Bluesiin, kun NuPSin 1999-syntyneiden ikäluokka ei saanut joukkuetta kasaan. Kaudella 2013–2014 Tolvanen oli C-nuorten SM-karsinnoissa Bluesin paras maalintekijä ja toiseksi paras pistemies tehoilla 13+9=22. Hän jakoi sarjan maalipörssin toisen sijan edellään vain Kärppien Mikko Juusola. Tolvanen voitti samalla kaudella koko C-nuorten SM-sarjan runkosarjan piste- (Reijo Leppänen -palkinto) ja maalipörssin (Keijo Kuusela -palkinto) tehoilla 44+34=78. Hän voitti kauden päätteeksi C-nuorten Suomenmestaruuden. Tolvanen palkittiin C-nuorten SM-sarjan parhaana pelaajana Teppo Numminen -palkinnolla, parhaana hyökkääjänä Sami Kapanen -palkinnolla ja valittiin ensimmäiseen tähdistökentälliseen. Hän pelasi osan kaudestaan myös kaksi vuotta alaikäisenä Bluesin B-nuorissa.


title: Eeli Tolvanen

text: Kaudella 2014–2015 Tolvanen teki vuoden alaikäisenä B-nuorten SM-sarjan runkosarjan yhden kauden piste- ja maaliennätyksen tehoilla 39+45=84. Hänet palkittiin pistepörssivoitostaan Matti Hagman -palkinnolla ja maalipörssivoitostaan Raimo Summanen -palkinnolla. Tolvanen palkittiin kauden päätteeksi sarjan parhaana pelaajana Esa Tikkanen -palkinnolla, parhaana hyökkääjänä Esa Peltonen -palkinnolla ja valittiin ensimmäiseen tähdistökentälliseen. Hän vahvisti myös Bluesin C-nuoria pudotuspeleissä, jotka päättyivät Suomenmestaruuteen. Tolvanen pelasi kauden aikana myös seitsemän ottelua seuran A-nuorissa tehden viisi tehopistettä.


title: Eeli Tolvanen

text: Kaudeksi 2015–2016 Tolvanen siirtyi varaamattomana pelaajana niin sanotulla ”tender”-sopimuksella USHL-junioriliigan Sioux City Musketeersiin. Hän oli joukkueen paras maalintekijä ja toiseksi paras pistemies Mitchell Fossierin jälkeen tehoilla 17+21=38. Tolvanen valittiin kauden päätteeksi USHL:n tulokkaiden tähdistökentälliseen.


title: Eeli Tolvanen

text: OHL-joukkue Oshawa Generals varasi Tolvasen 17. pelaajana , mutta hän ei kuitenkaan siirtynyt CHL:ään, jotta Tolvanen voisi jatkossa pelata Yhdysvaltain yliopistosarjoissa. Samana kesänä hänet kiinnitettiinkin Boston Collegen joukkueeseen, jonne Tolvanen oli sitoutunut siirtymään vuotta myöhemmin. Hän jatkoikin kaudella 2016–2017 pelejään Sioux City Musketeersin USHL-joukkueessa. Tolvanen voitti joukkueen sisäisen piste- ja maalipörssin tehoilla 30+24=54, joilla hän jakoi liigan maalipörssin kolmannen sijan ja pistepörssin kahdeksannen sijan. Tolvanen pelasi kauden aikana myös USHL Top Prospects Gamessa. Hän eteni Musketeersin kanssa aina Clark Cup -finaaleihin saakka, mutta mestaruuden vei lopulta kuitenkin Chicago Steel otteluvoitoin 3-2. Tolvanen valittiin kauden päätteeksi USHL:n ensimmäiseen tähdistökentälliseen.


title: Eeli Tolvanen

text: Tolvasen odotettiin monissa arvioissa tulevan varatuksen ensimmäisen kierroksen alkupuoliskolla . Nashville Predators varasi hänet lopulta ensimmäisen kierroksen toiseksi viimeisenä pelaajana 30. vuorolla. Tolvanen varattiin ennätyksellisesti kierroksen kuudentena suomalaispelaajana. Edellinen ennätys (viisi suomalaista) oli kesältä . Hetkeä ennen varaustilaisuutta Tolvasen ilmoitettiin jääneen ilman opiskelupaikkaa Boston Collegesta.


title: Eeli Tolvanen

text: Heinäkuussa 2017 Tolvanen teki 1+1-vuotisen ja kaksisuuntaisen KHL-sopimuksen Jokerien kanssa. Hän teki KHL-debyyttinsä ja pelasi ensimmäisen miesten pääsarjaottelunsa runkosarjan avauskierroksella 23. elokuuta 2017 vieraissa Dinamo Minskiä vastaan. Tolvanen merkittiin Jokerien kakkosketjuun Brian O’Neillin ja Olli Palolan viereen. Hän sai ottelussa jääaikaa 13.35 minuuttia. Tolvanen avasi ottelussa maalitilinsä miesten sarjoissa tekemällä kypärätempun. Hän teki kaikki kolme maaliaan ottelun kolmannessa erässä 8.49 minuutin sisään. Hänestä tuli 18 vuoden, neljän kuukauden ja yhden päivän ikäisenä KHL:n historian nuorin kypärätempun tehnyt pelaaja. Ennätys oli aiemmin Maksim Kitsynin hallussa kaudelta 2010–2011. Tolvasesta tuli myös liigan historian ensimmäinen sarjakauden avauksessa kypärätempussa onnistunut pelaaja. Hän sai ottelussa myös syöttöpisteen oltuaan kakkossyöttäjänä Brian O’Neillin tekemään ylivoimamaaliin sekä kärsi yhden kahden minuutin rangaistuksen estämisestä.


title: Eeli Tolvanen

text: Tolvasen KHL-tulokaskausi 2017–2018 toi hänelle runkosarjassa kaikkiaan 49 runkosarjaottelussa tehot 19+17=36. Hän jakoi Jokereiden sisäisen maalipörssin voiton Nicklas Jensenin kanssa ja oli toiseksi paras pistemies hänen jälkeensä. 9. tammikuuta 2018 Tolvanen rikkoi kauden 33. tehopisteellään KHL:n alle 19-vuotiaiden piste-ennätyksen, joka oli Jevgeni Kuznetsovin hallussa. Hän myös sivusi Kuznetsovin tekemää alle 19-vuotiaiden maaliennätystä sekä teki alle 19-vuotiaiden syöttöennätyksen. Tolvanen valittiin KHL:n viikon tulokkaaksi kauden aikana kuusi kertaa elo- ja lokakuun välillä. Hänet valittiin lokakuussa kerran liigan viikon hyökkääjäksi sekä syys- ja lokakuun kuukauden tulokkaaksi. Tolvanen valittiin myös un, joka järjestettiin tammikuussa 2018 Astanassa.


title: Eeli Tolvanen

text: Kevään 2018 pudotuspeleissä Tolvanen teki 11 ottelussa tehot 6+1=7. Hän jakoi Jokereiden sisäisen maalipörssin voiton Olli Palolan kanssa. Tolvanen ratkaisi joukkueelle konferenssivälieräpaikan viidennessä konferenssipuolivälieräottelussa 9. maaliskuuta 2018 vieraissa HK Sotšia vastaan, kun hän teki Jokereiden 2–3-voittomaalin ensimmäisessä jatkoerässa ajassa 71.46. Joukkueen kausi päättyi lopulta kuitenkin seuraavalla kierroksella TsSKA Moskovaa vastaan. Tolvasen pudotuspelien kaikki kuusi osumaa olivat KHL:n pudotuspelien uusi tulokkaiden maaliennätys, jota sivusi kevään aikana myös Traktor Tšeljabinskin Vitali Kravtsov. Tolvanen oli ennätystensäkin myötä yksi suurimmista ennakkosuosikeista voittamaan KHL:n vuoden tulokkaalle myönnettävä Aleksei Tšerepanovin muistopalkinto. Palkinnon voitti kuitenkin Traktor Tšeljabinskin Vitali Kravtsov. Valinta aiheutti pienen kohun varsinkin Suomessa. Erään "Iltalehdelle" antaman venäläislähteen mukaan Tolvasen haluttiin kuitenkin olevan varmasti paikalla KHL:n palkintogaalassa, mutta hän oli kuitenkin siirtynyt KHL-kauden päätteeksi Nashville Predatorsin NHL-joukkueeseen.


title: Eeli Tolvanen

text: 26. maaliskuuta 2018 Jokerit ilmoitti purkaneensa yhteisymmärryksessä sopimuksen Tolvasen kanssa, minkä myötä Tolvanen pystyi allekirjoittamaan tulokassopimuksen NHL-seura Nashville Predatorsin kanssa. Hän pelasi ensimmäisen NHL-ottelunsa runkosarjan viidenneksi viimeisellä kierroksella 31. maaliskuuta 2018 Buffalo Sabresia vastaan. Tolvanen merkittiin heti Predatorsin ykkösketjuun Ryan Johansenin ja Viktor Arvidssonin viereen. Hän sai ottelussa jääaikaa lopulta 13.34 minuuttia. Kaikkiaan Tolvanen pelasi kevään aikana kolme runkosarjaottelua ilman tehopisteitä. Hän ei kuitenkaan saanut peliaikaa pudotuspeleissä, mikä tarkoitti sitä, että Tolvasen tulokassopimuksen ensimmäistä sopimuskautta ei laitettu kevään osalta vielä täytäntöön.


title: Eeli Tolvanen

text: Syksyn 2018 harjoitusleirin päätteeksi Predators lähetti Tolvasen varsin yllättäen AHL-joukkue Milwaukee Admiralsin vahvuuteen. Joulukuussa hänet ja Anthony Richard nostettiin Predatorsin NHL-vahvuuteen, kun Filip Forsberg loukkaantui, minkä lisäksi myös Kyle Turris ja Viktor Arvidsson olivat joutuneet juuri sivuun. Tolvanen teki kauden 2018–2019 ensimmäisessä NHL-ottelussaan 1. joulukuuta 2018 Chicago Blackhawksia vastaan NHL-uransa avausmaalin. Hän keräsi ottelussa myös yhden syöttöpisteen oltuaan kakkossyöttäjänä Craig Smithin tekemään ylivoimamaaliin. Tolvanen valittiin ottelun ykköstähdeksi.


title: Eeli Tolvanen

text: Tolvanen pelasi alle 18-vuotiaiden Ivan Hlinkan muistoturnauksessa vuonna 2015. Hän pelasi samana vuonna myös World U-17 Hockey Challengessa, jonka piste- ja maalipörssin Tolvanen voitti tehoilla 9+1=10. Hän jäi vain yhden maalin päähän turnauksen maaliennätyksestä, joka oli Venäjän Ilja Kovaltšukin (2000) ja Yhdysvaltain Colin Whiten (2014) hallussa. Tolvanen valittiin turnauksen tähdistökentälliseen.


title: Eeli Tolvanen

text: Tolvanen pelasi alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Tolvanen jakoi tehoilla 7+2=9 koko turnauksen maalipörssin voiton Yhdysvaltain Kailer Yamamoton ja Joey Andersonin kanssa sekä Suomen sisäisen pistepörssin voiton Aapeli Räsäsen kanssa. Valmennus valitsi hänet joukkueensa turnauksen yhdeksi kolmesta parhaasta pelaajasta. Tolvanen valittiin myös Venäjää vastaan pelatun puolivälieräottelun päätteeksi Suomen ottelun parhaaksi pelaajaksi.


title: Eeli Tolvanen

text:
Tolvanen pelasi alle 20-vuotiaiden MM-kilpailuissa vuosina 2017, 2018 ja 2019, joista viimeisin turnaus päättyi maailmanmestaruuteen. Ensimmäisessä turnauksessa hän jakoi Suomen sisäisen piste- ja syöttöpörssin voiton Aapeli Räsäsen kanssa tehoilla 2+4=6. He jakoivat myös joukkueensa sisäisen maalipörssin voiton Vili Saarijärven ja Juuso Välimäen kanssa. Vuoden 2018 turnauksessa Tolvanen oli Suomen paras syöttäjä ja jakoi sisäisen pistepörssin voiton Kristian Vesalaisen kanssa tehoilla 1+5=6.
Hän jakoi myös joukkueen sisäisen tehotilaston voiton hänen kanssaan lukemalla +6. Valmennus valitsi Tolvasen Suomen turnauksen yhdeksi kolmesta parhaasta pelaajasta. Hänet valittiin myös Yhdysvaltoja vastaan pelatun alkulohkon ottelun päätteeksi joukkueensa ottelun parhaaksi pelaajaksi.


title: Eeli Tolvanen

text: Tolvanen on pelannut yhteensä 15 nuorten ja 29 poikien maaottelua.


title: Eeli Tolvanen

text: Tolvanen teki A-maajoukkuedebyyttinsä 18-vuotiaana Karjala-turnauksessa 9. marraskuuta 2017 Venäjää vastaan. Tolvanen merkittiin Suomen ykkösketjun vasempaan laitaan Petri Kontiolan ja Jukka Peltolan viereen. Ensimmäisen A-maajoukkuemaalinsa hän teki samassa turnauksessa seuraavassa ottelussa 11. marraskuuta 2017 Ruotsia vastaan. Tolvanen sai ottelussa myös syöttöpisteen Jukka Peltolan tekemään maaliin.


title: Eeli Tolvanen

text: Tolvanen edusti Suomea Pyeongchangin talviolympialaisissa 2018, jossa hän voitti joukkueen sisäisen piste- ja syöttöpörssin tehoilla 3+6=9. Tolvanen valittiin turnauksen tähdistökentälliseen yhdessä Venäläisten olympiaurheilijoiden hyökkääjien Ilja Kovaltšukin ja Pavel Datsjukin kanssa. Hän pelasi myös MM-kilpailuissa vuonna 2018, jolloin Tolvanen liittyi Suomen joukkueeseen kesken turnauksen. Hänet valittiin Saksaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.


title: Eeli Tolvanen

text: "Jatkoaika.com"-verkkolehden Markus Suhosen mukaan Tolvasen pelilliset vahvuudet liittyvät hänen aktiiviseen pelitapaansa sekä laadukkaaseen laukaukseen. Suhonen kertoo kirjoittamassaan artikkelissa: ”Tolvanen pelaa korkealla intensiteetillä ja tekee itsestään alati vaarallisen kiekollisena sekä kiekottomana vastustajan viisikon selustassa, minkä lisäksi hän pystyy hyödyntämään laukaustaan, joka irtoaa lavasta hallitusti ja nopeasti pienessäkin tilassa.” Suhonen nostaa esille myös Tolvasen kyvykkyyden rakentaa joukkueensa etenemistä pelisilmänsä avulla.


title: Eeli Tolvanen

text: Tolvasen yhtenä suurimmista vahvuuksista on yleisesti pidetty hänen laukaustaan, jonka myötä Tolvasta on verrattu muun muassa Vladimir Tarasenkoon ja Patrik Laineeseen. Myös "Kiekkoareena"-verkkolehden toimittaja Miika Arponen kertoo hänen laukauksensa olevan maailmanluokkaa, lähtevän pienestä tilasta ja tarkasti sekä ranne- että lyöntilaukauksella. Arposen mukaan Tolvanen tekee myös varsinkin hyökkäyspäässä lähes poikkeuksetta oikeita päätöksiä ja on näppärä mailankäsittelijä, mutta hän mainitsee Tolvasen kehittämiskohteeksi luistelun. Arposen mukaan pieni koko kuitenkin rajoittaa hänen fyysistä peliään.


title: Eeli Tolvanen

text: Myös Tolvasen isoveljet Joona ja Atte pelaavat jääkiekkoa. Joona pelaa puolustajana Puolan Polska Hokej Ligan Podhale Nowy Targissa ja Atte maalivahtina Northern Michigan Universityn yliopistojoukkueessa. Veljesten isä Markku Tolvanen valmensi heitä Nummelan Palloseuran junioreissa.


title: Eeli Tolvanen

text: Vihdin kunta päätti tammikuussa 2019 nimetä Nummelassa Kuoppanummen jäähallin alueella sijaitsevan kadun nuorten maailmanmestaruuden kunniaksi Eelinpoluksi.


title: Turvatalo (tiedustelu)

text: Turvatalo tarkoittaa esimerkiksi tiedustelupalvelun varustamaa sijainniltaan salaista taloa tai huoneistoa, jota käytetään vakoilijoiden tai tiedustelijoiden ja heidän kontaktiensa majoittamiseen ja varustamiseen sekä esimerkiksi koulutus- ja kuulustelutilana.


title: Turvatalo (tiedustelu)

text: Turvataloihin liittyvän toiminnan luonteen vuoksi niistä on julkista tietoa tarjolla niukalti.


title: Turvatalo (tiedustelu)

text: Myös Suomen sotilaallisella tiedustelulla on ollut turvataloina toimineita tiloja, kuten huoneistoja ja metsäkämppiä, joita on käytetty vakoilijoiden piilopaikkoina.


title: Mesopotamian hautauskulttuuri

text:
Mesopotamian hautauskulttuuri oli muinaisen Kaksoisvirranmaan moninaisia tapoja haudata vainaja kuoleman jälkeen.
Hautaustavat vaihtelivat suurestikin aikakauddestam, kansasta, alueesta ja vainajan sosiaaliryhmästä toiseen.
Sumerissa köyhä haudattiin monesti käärittynä kaislamattoon. Mutta kuninkaallisessa haudassa saattoi olla runsaat hautalahjat ja vainajan mukaan surmattua palvelusväkeä. Polttohautausta esiintyi joillain alueilla esihistorillisella ja historiallisella ajalla.


title: Mesopotamian hautauskulttuuri

text:
Sumerilaiset yleensä hautasivat vainajansa, kun uskoivat kuolemanjälkeiseen elämään.
Mutta saattoivat joskus polttohaudata. Vaikka onkin väitetty sumerilaisten pappien keksineen polttohautauksen, tämä on epätodennäköistä. Köyhä haudattiin yleensä kailsoihin käärittynä, mahtihenkilö saattoi rakentaa suuren hautakammion, hänellä ole runsaat hautalahjat. Esimerkiksi Urin kuninkaanhautoihin oli surmattu palvelusväkeä.
Seemiläiset hautasivat aina vainajansa.


title: Mesopotamian hautauskulttuuri

text:
Tell Halaf- ja Samarra-ajalla haudattiin aina maahan. Uruk-ajalta Urukin kerrostumasta XIV on löydetty pitkökalloinen mies, joka oli suorana, kyljellään ja polvet koukussa.
Samalta aikakaudelta Ninivestä ja Tepe Gawrasta on löydetty lapsia, jotka on haudattu ruukkuihin. Joissain astioissa oli puuhiiltä ja lähistöillä palon jälkiä. Ehkä kyseessä oli joko hautauksen yhteydessä tehty polttouhri tai osittainen ruumiinpoltto ennen seuraavaa toissijaista hautausta. Osittaitsa ja täydellistä ruumiinpolttoa tehtiin vielä varhaisdynastisella ajallakin. Karkemishissa Uruk-kaudelta aina varhaisdynastiselle on löydetty saviastiohin haudattuja. Tell Arpatsijessa haudattiin hautausmaile tai vanhoihin taloihin. Mattoihin käärityt ruumiit haudattiin länsi-itäsuuntaan. Tepe Gawrassa haudattiin talojen lattian alle. Lapsi haudattiin ruukkuun.


title: Mesopotamian hautauskulttuuri

text: Surghulista ja el-Hibbasta Lagashin läheltä on löydetty osittaisia ja täydellisiä polttohautauksia. Ne eivät olleet ainakaan seemiläisiä, koska seemiläiset hautasivat aina maan alle. Urista Jemdet Nasr-ajalta löydetyt haudat ovet kyljelleen haudattuja, kädet kasvojen edessä, jalat vahvasti koukussa. Näin vainaja näyttää ikään kuin istuvan säärillään.


title: Mesopotamian hautauskulttuuri

text:
Kuolleet käärittiin mattoihin ja asetettiin puukirstuihin. Vainajilla ei ollut aseita Jemdet Nasr-ajalla Pohjois-Mesopotamiassa lapsia haudattiin talojen alle, ja vainaja saattoi olla kivikirstussa ruokomatossa, ja oli suorakulmaisia tiilihautoja.
Jemdet Nasr-ajalla yleistyi hautauus mattoon käärittynä, ilman erikoislaitteita. Varhaisdynastisen ajan lopulla tämä pelkän ruumiin hautaus oli tavallista.


title: Mesopotamian hautauskulttuuri

text:
Varhasdynastisella ajalla alettiin Sumerissakin haudata talojen lattian alle, niin kuin Pohjois-Babyloniassa ja Akkadissa aiemmin. Kishissä haudattiin mahtihenkilöitä palvelusväkineen, vaunuineen, juhtineen jne.. Urin kuninkaanhaudoissa saattoi mahtimiehen tai -naisen puuarkun vieressä olla 60-80 seuralaista. Haudoissa oli holveja ja kupukattoja. Hautausmenoista on säilynyt tulen ja uhrien jäänteitä. Lagasha-ajalta joka on noin 3000-2500 eaa.. Pohjois-Kaksoisvirranmaasta löydettyjen talojen lattian alusten hautojen vainajat ovat pohjois-eteläsuunnassa. Karkemishin ja Marin läheltä on löydetty dolmeneita muistuttavia kivikirstuja. Akkadilaisajan haudat olivat maahautoja, joissa vainaja oli soikeassa tai suorakulmaisessa puisessa, savisessa tai ruokoisessa arkussa, tai mattoon käärittynä.
Urin kolmannen dynastian aikana haudattiin yleensä hautausmaihin, joissa maahaudat olivat tiilissä. Ruumis oli suorassa. Monesti haudattiin ovaaliin saviarkkuun. Lapset haudattiin yleensä astioihin. Kuninkaat haudattiin suuriin tiilihautoihin, joissa oli kulttipaikkoja, uhriastioita ja alttareita.


title: Mesopotamian hautauskulttuuri

text: Sumerilaiset tekstit eivät yleensä mainitse polttohautausta. Joissain kaupungeissa Surghal, El-Hibba, ennen Sargonia Nippur tehtiin monia polttohautauksia.


title: Mesopotamian hautauskulttuuri

text: Urin kolmannen dynastian ajalta on löydetty maininta kuninkaallisesta polttohautauksesta. Polttamalla haudatun ukottiin nousevan jumalten luo.


title: Jarosław Jarząbkowski

text: Jarosław Jarząbkowski (s. 11. huhtikuuta 1988 Nasielsk) on puolalainen elektronisen urheilun ammattilainen. Jarząbkowski pelaa nykyisin a. Hän kuuluu puolalaiseen Virtus.pro -joukkueeseen.


title: Jarosław Jarząbkowski

text: Aiemmin Counter-Strikeä pelannut Jarząbkowski siirtyi Virtus.prohon vuonna 2014 puolalaisesta AGAin-joukkueesta. Hän on saavuttanut Virtus.pron kanssa muun muassa vuoden 2014 Katowicen EMS One -turnauksen voiton. Vuonna 2014 Jarząbkowski valittiin HLTV.orgin toimesta maailman kolmanneksi parhaaksi pelaajaksi.


title: Jarosław Jarząbkowski

text: Jarząbkowski tunnetaan paremmin pelaajanimillään "pasha" tai "pashaBiceps".


title: Gravity Bone

text: Gravity Bone on ensimmäisen kuvakulman freeware-seikkailupeli, jonka on kehittänyt Blendo Games. Peli julkaistiin maailmanlaajuisesti 28. elokuuta 2008. Pelin musiikki on ohjaaja Wong Kar-wain elokuvista, ja sen on alun perin säveltänyt Xavier Cugat.


title: Gravity Bone

text: Pelin kehitys kesti vuoden, jonka aikana pelistä tehtiin useita eri versioita.


title: Gravity Bone

text: "Gravity Bone" oli arvostelumenestys. IGN:n Charles Onyettin mukaan se oli ”mukava kokemus”. Jotkut arvostelijat vertasivat sitä "Team Fortress 2":n ja "Portal"in kaltaisiin peleihin. Peli sai myös kehuja sen tarinasta ja tunnelmasta.


title: Gravity Bone

text: Pelille julkaistiin vuonna 2012 jatko-osa, "Thirty Flights of Loving".


title: Gravity Bone

text: "Gravity Bone" on ensimmäisen kuvakulman seikkailupeli, joka sijoittuu Nuevos Airesin fiktiiviseen kaupunkiin. Pelaaja pelaa nimeämättömällä vakoojalla, jonka on suoritettava useita tehtäviä pelin kahden tason aikana. Peli kestää noin 20 minuuttia.